
SIMPOZION ÎN SUA: SPECIALIŞTI AI SERVICIILOR ŞI OPOZANŢI ANTI-PUTIN CONVOCAŢI LA DEZBATERI


În Statele Unite s-a desfăşurat un simpozion-surpriză cu titlul „Putin forever?” 

Organizat şi moderat de „Frontpage Magazine”, simpozionul a reunit foşti şefi ai servicilor secrete (specialişti în spaţiul sovietic, rusesc), opozanţi ai regimului sovietic- şi ai lui Putin, intelectuali cu vederi anti- Putin. 

Discuţiile - deseori cuprinzând puncte de vedere ferme anti- Putin şi anti- Rusia - au purtat şi asupra unui subiect care, până acum, nu a mai fost abordat frontal, public: cum se poate acţiona împotriva lui Putin şi împotriva Rusiei. 

Urmează principalele puncte de vedere din cadrul simpozionului şi concluziile. 
Rusia a devenit o autocraţie - regimul nu mai este totalitar

 Rusia lui Putin diferă radical de imperiul sovietic comunist. Rusia nu mai este o ţară totalitară, dar mai degrabă una autoritară (autocrată). Noii conducători nu tolerează  opoziţia politică, dar, pe de altă parte, nu intervin mult în vieţile private ale cetăţenilor obişnuiţi. În comparaţie cu comunismul sovietic, viaţa pentru oamenii din Rusia s-a schimbat semnificativ: sunt, acum, liberi să părăsească ţara, au acces larg la informaţii, au independenţă economică substanţială, pot să spună cu voce tare ce cred şi chiar să critice guvernul, puterea - inclusiv pe Putin şi pe Medvedev.

Problema este veche, a continuităţii în schimbare. Nimeni nu s-ar fi aşteptat ca o ţară ca Rusia, cu istoria sa specifică, să se transforme într-o democraţie scandinavă.

Distincţia între regimurile totalitare şi autoritare - precum cel actual - din Rusia este de o importanţă fundamentală.

Poliţiile secrete nu pot fi o forţă de sine stătătoare şi nu pot opera într-un vid. Ele sunt un instrument al puterii politice. Puterea politică asigură funcţionarea poliţiei secrete dar îi şi impune controlul său. 
Noua putere politică în Rusia este reprezentată prin Putin şi camarazii săi. Este adevărat că aceştia provin din KGB şi că filosofia lor politică şi loialitatea lor au fost inspirate de această organizaţie. Cu toate acestea, când au ajuns pe poziţii politice de vârf, rolul lor s-a schimbat. Putin a dobândit multe responsabilităţi noi şi trebuie să-şi echilibreze acţiunile. El nu poate lasa FSB-ul să se mişte după cum doreşte, liber, dar trebuie să-i limiteze domeniul de acţiune conform sferei puterii sale autocrate, mai limitată decât într-un stat comunist totalitar. Ca urmare, controlul FSB asupra vieţii oamenilor este mult mai restrâns decât fusese cel al KGB.

FSB este puternic şi activ, ca descendent al KGB care a privatizat Rusia, în mare măsură, în beneficiul propriu. Dar elementul esenţial pe care l-a pierdut este justificarea ideologică. Dacă este adevărat că autoritarismului din Rusia îi lipseşte justificarea ideologică - aspect care transcende conjunctura actuală - este la fel de adevărat, că în mod inerent, este imprevizibil şi, având în vedere situaţia şi tradiţiile ţării, periculos. 

Proiecţia puterii este mult mai fermă atunci când apare oficial, prin intermediul sistemului instituţiilor guvernamentale.

Rusia este, la nivelul istoriei, prima autocraţie a serviciilor secrete
KGB a supravietuit prezentându-se sub alt nume si a devenit cea mai disciplinată, bine finanţată şi bine înarmată forţă din Rusia post-sovietică.

Rolul KGB în Rusia Sovietică a ocupat o plajă mult mai largă decât reducerea la tăcere a adversarilor politici, însă cele mai multe dintre funcţiile sale erau clasificate ca strict secrete, motiv pentru care foarte puţini din afară cunoşteau realitatea. De exemplu, KGB a fost custodele întregului arsenal nuclear al Uniunii Sovietice. Această sarcină ultra-secretă i-a fost încredinţată KGB (care, în acea perioadă, se numea NKVD), în 29 septembrie 1949, când prima bomba nucleara construită în URSS cu tehnologie americană, obţinută “pe căi specifice” de spionii sovietici (reţeaua Rosenberg) a fost testată cu succes la Semipalatinsk, în Kazahstan.

Multele mii de bombe nucleare existente pe teritoriul URSS au fost concepute şi fabricate în oraşe bine ascunse, gestionate de KGB. Aceste oraşe strict secrete nu se regăseau pe hărţile Uniunii Sovietice – nici pe cele clasificate. Oraşul Celiabinsk din Urali se regăsea pe harta Uniunii Sovietice, dar Celiabinsk-40, un oraş cu 40.000 de locuitori situat, de asemenea, în Urali, nu era menţionat. Nici o hartă nu arată Celiabinsk-65, Celiabinsk-70, Celiabinsk-95 şi Celiabinsk-115, toate în Urali. Oraşul Krasnoiarsk era menţionat pe hartă, în estul Siberiei, dar nu exista vreo menţiune legată de Krasnoiarsk-25, Krasnoiarsk-26 şi Krasnoiarsk-45. 

În aprilie 1993, după un accident nuclear la est de oraşul siberian Tomsk-7, au fost divulgate zece alte orase “secrete” situate din acea parte a ţării. 

 Informaţii recente au arătat că industria nucleară militară a Uniunii Sovietice ar fi avut 87 astfel de “oraşe secrete ale KGB-ului” unele ocupând insule întregi, precum laboratoarele militare de la Vozrozhdenie şi din Insulele Komsomolsk - Marea Aral.

Aceste oraşe secrete ale KGB sunt atât de mari încât nu pot fi dezafectate. Nimic, până acum, nu indică faptul că s-ar fi întâmplat aşa ceva. Oraşele respective şi custodia arsenalul nuclear au făcut KGB cel mai puternic serviciu de informaţii din lume.

Jim Woolsey (ex-director CIA): “Forţa Rusiei poate fi slăbită pe trei direcţii”

Fostul director al CIA, Jim Woolsey, a avut un punct de vedere virulent la adresa Rusiei. Reproducerea lui scuteşte de orice comentariu: 

„Rusia este, în mod clar, un stat puternic şi autoritar şi absolut dominator în raport cu vecinii săi (de exemplu, Georgia, Ucraiina)..

Cu toate acestea este posibil ca, la scurt timp după domnia “tarului Vladimir”- poate, şi în timpul acesteia- forţa autoritarismului Rusiei să fie slăbită drastic pe trei direcţii.
Este, însă, greu de spus dacă, ulterior, Rusia va fi retrasă, izolată şi nemulţumită sau dacă va încerca să îşi compenseze slăbiciunea prin atacuri verbale, agresivitate, lăudăroşenie. În nici un caz, însă, nu este probabilă îndepărtarea de autoritarism. Dar, felul în care se va manifesta conteaza foarte mult pentru ţările vecine cu Rusia. Indiferent de ce tip de manifestare va aborda, dintre cele două, forţa Rusiei de a influenţa evenimentele mondiale va fi, probabil, puternic alterată.
În primul rând, până la mijlocul secolului, presiunea demografică a Rusiei va scădea întrucât, potrivit concluziilor unor observatori, populaţia acestui stat se poate reduce la 100 milioane - sau chiar mai puţin - în urma scăderii speranţei de viaţă la bărbaţi şi scăderii ratei natalităţii. Fortele sale armate conventionale par, deja, insuficiente pentru sarcina de a apăra graniţele - de exemplu, cea cu China.
În al doilea rând, va fi puternic diminuată influenţa Rusiei asupra vecinilor săi - influenţa actuală datorându-se poziţiei de furnizor de gaze naturale. Având în vedere că este extrem de scumpă lichefierea gazelor pentru transport- altfel decât prin conducte- geopolitica la nivelul conductelor de gaz a devenit un sport de Liga întîia în ultimul deceniu. 
Este foarte probabil ca, în ochii lui Putin, marele păcat al Georgiei să constea în faptul că a permis construirea unei conducte de gaz pe teritoriul său care nu trece prin Rusia. Artileria rusă se află pe teritoriul georgian, reglându-şi tirul pe conducta respectivă. Când Putin e suparat pe Ucraina, are nevoie doar de o dispută de formă privind costul gazului pentru a tăia distribuţia- transmiţând un mesaj de forţă pentru Europa Centrală. 
Rusia se foloseşte de gazul metan pentru scopurile sale geopolitice, dar va fi ferm scoasă din luptă. Tehnica de fracturare hidraulică pentru recuperarea gazului din şisturi bituminoase va crea o nouă posibilitate de extracţie, făcându-l mult mai accesibil. Polonia este unul dintre locurile unde, după câte se pare, se găsesc ample formaţiuni de şisturi bituminoase. Dacă Ucraina şi alte state din “vecinătatea apropiată” a Rusiei vor avea o sursă alternativă de aprovizionare cu gaze naturale la preţuri accesibile, influenţa Rusiei asupra lor va fi puternic redusă. Având în vedere că teritoriul Poloniei a fost divizat de vecinii săi de-a lungul secolelor, faptul ca această ţară să aibă posibilitatea - dată fiind structura sa geologică - de a proteja atât Ucraina cât şi în Germania împotriva unei Rusii dornice de dominaţie, apare ca o interesantă ironie. 
Una dintre expresiile sofisticatei şiretenii privind manevrele pentru avantajul geopolitic dat de gazele naturale este nou-descoperitul zel ecologist al lui Putin. Deşi un recent studio important al MIT actualizează riscul de mediu al fracturării hidraulice, există, încă, probleme de mediu şi de reglementare care trebuie abordate. Vladimir Putin, însă, îşi mediatizează amplu temerile privind impactul negativ al fracturării hidraulice asupra mediului. Întrebarea este de ce nu a fost adeptul acestui luminos verde ecologist anterior - de exemplu, în cazul unor teme pecum cea a submarinelor nucleare ruseşti care se deteriorează în apele Arcticii, despre care nu consideră firesc să existe controverse legate de mediu. 
A treia modalitate pentru care Rusia ar putea pierde puterea într-un viitor relativ apropiat este creşterea capacităţii americane de înlocuire a principalei surse de bani, petrolul, cu combustibil alternativ. 
În ultimii ani s-a remarcat precumpănitor faptul că agresivitatea rusă - fizică şi verbală - a coincis cu preţul petrolului. De exemplu, invazia Georgiei din august 2008 a coincis aproape perfect cu un vârf al preţului barilului de petrolul - 147 dolari. Tipic pentru Rusia este să facă lobby pentru preţul maximal al petrolului pe piaţa internaţională. Deşi nu se numără printre membrii OPEC, interesele sale coincid, adesea, cu ale acestora - de exemplu cu ale Iranului care caută, de asemenea, să maximizeze preţul petrolului. 

Vulnerabilitatea Rusiei privind concurenţa în domeniul preţului petrolului constă în nivelul ridicat al costurilor de producţie la care se adaugă epuizarea rapidă a rezervelor. Costurile sunt mari din cauza vremii, geologiei, distantelor mari care trebuie parcurse şi faptului că, prin natura sa, o mare parte a infrastructurii se deteriorează. Pe cale de consecinţă, saudiţii, care pot scoate petrol cheltuind o frântură din costurile Rusiei, sunt mult mai puţin vulnerabili la scăderea preţului. Dacă preţul barilului de petrol scade la 50 de dolari, saudiţi ar putea fi puţin strâmtoraţi - dar, în cazul ruşilor, efectele ar fi devastatoare: sursa majoră de venit ar fi distrusă.

Rusia ar putea fi prăbuşită prin punerea în aplicare a unei vechi idei - devenită celebră după ce a fost susţinută de Henry Ford – anume că maşinile ar trebui să poată fi alimentate cu alcool, nu cu benzină. Alcoolul de cereale (etanol) poate fi obţinut din trestie de zahăr, porumb şi alte câteva plante - în viitorul apropiat, inclusiv din deşeuri agricole. Alcoolul de lemn (metanol) poate fi obţinut din aşchii de lemn, dar, de asemenea, din gaze naturale şi cărbune. Obţinut prin fracture hidraulică, gazul netural are un preţ scăzut - şi, astfel, metanolul poate fi obţinut la preţ scăzut devenind un combustibil mai ieftin decât benzina. 

Dacă reuşim să fim înţelepţi şi decişi, combustibilul din alcool şi gazele naturale obţinute prin fracturare hidraulică pot da stingerea unei Rusii depopulate care, pentru multă vreme, va fi doar o ţară ale cărei umori vor trezi foarte puţin interesul lumii. “

A fost readus în prim plan cazul morţii jurnalistei Anna Politkovskaia


Discuţiile au purtat şi asupra ideii de a se sublinia, la nivel internaţional, că în Rusia lui Putin au loc asasinate politice. A fost readus în discuţie, în prim plan, cazul jurnalistei Anna Politkovskaia.

 În data de 7 octombrie 2006, trupul Annei Politkovskaia a fost descoperit în liftul blocului unde locuia. Fusese împuşcată de patru ori, în piept şi în cap, cu un pistol Makarov, care a fost găsit lângă ea împreună cu tuburile goale. Ca o amară ironie, într-un interviu declarase: „Notorietatea mea internaţională este cea mai buna protecţie pe care o pot avea”
.
Asocierea morţii violente a Annei Politkovskaia cu asasinatul politic comandat de la Kremlin a devenit fapt notoriu în urma insistentei menţionări a unui afirmaţii făcute de jurnalistă într-o discuţie cu prietenul ei André Glucksmann “Dacă mă vor ucide, nu căutaţi, comanditarul se află la Kremlin.”
Ana Politkovskaia - care făcuse numeroase reportaje, implicându-se şi afectiv în războiul din Cecenia, de partea cecenilor - este autoarea volumului „Rusia lui Putin”, foarte critic la adresa „ţarului Vladimir” şi a regimului acestuia. Temele principale ale cărţii sunt alese dintre cele de maximal impact: armata rusă, conflictul cecen, episodul Nord-Ost, oligarhii care împânzesc Rusia. Autoarea lasa ansamblul să se construiască treptat, prezentând cazuri separate - manieră jurnalistică foarte bine dozată - având ca efect sporea tensiunii şi forţei mesajului. Faptele nu sunt prezentate „la rece”, dimpotriva: o mamă caută, disperată, trupul fului mort în armată;  căpitanul unui submarin nuclear trăieşte în mizerie dar nu îşi părăseşte locul din dragoste faţa de Mama-Rusia; un criminal era pe punctul de a scăpa nepedepsit dată fiind poziţia sa în armată şi identităţii cecene a victimei; o familei trece printr-o tragedie după ce fiul, adolescent, a murit în războiul Nord-Ost; un băieţel cecen din Mosova este pe cale de a fi exclus din clasa în care învăţa - la insistenţele comitetului de părinţi - din cauza originii sale cecene. 

Anna Politkovskaia defineşte „Rusia lui Putin” ca pe un stat mafiot. 

“Pentru a reuşi în Rusia, atât ieri cât şi azi trebuie să îndeplineşti trei condiţii. Pentru început trebuie sa fii primul atunci când vine vorba de împărţirea avuţiei publice, adică atunci când poţi pune mâna pe bunurile statului. Acesta este unul din motivele pentru care principalii oameni de afaceri din Rusia sunt foşti membri ai nomenklaturii (…). Apoi, odată proprietatea dobândită, trebuie sa rămâi apropiat de autorităţi, pe care să le ungi frecvent. Respectarea acestei reguli garantează succesul afacerilor. Ultima condiţie: trebuie să ai relaţii amicale cu forţele de ordine.”

Despre Vladimir Putin, Anna Politkovskaia afirma: 

„Vladimir Putin a creat un sistem de putere pe care putem să-l calificăm drept oligarhie politică. Administraţia prezidenţială asigură funcţionarea acestei maşini de stat în care totul este supus comandamentelor unei singure persoane, ca şi cum ar fi un ţar: Guvernul, Duma, Justiţia... Acest sistem este un cerc de apropiaţi ai preşedintelui, o nouă elită de profitori. În absenţa democraţiei, corupţia a atins proporţii inimaginabile. Astăzi totul poate fi cumpărat în Rusia, altfel cum să ne explicăm că un camion încărcat cu explozibil, cu un grup de terorişti la bord, a traversat fără probleme mai multe posturi de control pentru a ajunge la Beslan? De ce nu-mi place Putin? Pentru că nu vreau să trăiesc într-un stat rasist unde este un pericol de moarte să fii cecen, georgian, negru, un Altul. Nu vreau să trăiesc într-un stat în care puterea care nu-şi recunoaşte nici una dintre greşeli este în căutare de inamici interiori sau exteriori. Nu vreau să trăiesc într-un stat care este în plină regresiune antidemocratică, care se reîntoarce la stalinism... Este o ideologie cu care Putin se adresează direct poporului său, ideologie care justifică, ca pe timpul lui Stalin, victimele în numele unui viitor radios. Dar eu vreau să trăiesc într-un stat în care oamenii au posibilitatea să ducă o viaţă demnă şi liniştită, în care au serviciu şi o locuinţă, în care au posibilitatea să se exprime liber.“

În volumul „Rusia lui Putin”, scenele, în special cele legate de ceceni, construiesc o imagine halucinantă, de coşmar, de irealitate în Europa secolului XXI. Moartea Annei Politkovskaia – considerată asasinat politic – i-a dat volumului greutatea autenticităţii. 

Contextual, la seminarul „Putin forever?” s-a insistat asupra folosirii argumentului morţii Annei Politkovskaia - implicit a volumului său menţionat - pentru a discredita politica lui Putin. 

Mesajul ar putea fi adresat Occidentului - întrucât este foarte greu de crezut că majoritatea ruşilor, cei care îl creditează pe Putin, îşi vor schimba opiniile şi atitudinea. 

Societatea rusă este refractară la opoziţia anti – Putin
Dacă vrem să înţelegem puterea reală şi longevitatea regimului rus actual nu ar trebui să ne concentrăm pe forţa numerică a FSB, dar, mai degrabă, pe puterea mandatului politic al lui Putin - a precizat un participant la simpozion.
Ce asigură puterea politică a lui Putin şi cât de puternic este, de fapt? Pe scurt, contractul social pe care Putin îl are cu Rusia se sprijină pe doi piloni: bunăstarea materială şi stabilitatea Rusiei. Mai precis, următorii factori au ajutat KGB-ul şi pe Putin să ajungă şi să se menţină la putere:

1. Dezamăgirea produsă de democraţie şi de piaţa liberă aşa cum le-au văzut ruşii în anii 1990;

2. Frica de fărădelege şi lupta pentru lege şi ordine;

3. Vechile obiceiuri date de traiul într-o societate deterministă - în special în cazul celor maturi;

4. Preţurile ridicate ale petrolului şi resurselor naturale permit un standard decent de trai;

5. Structurile necesare societăţii şi infrastructura moştenite din comunism - chiar dacă sunt învechite - funcţionează: medicină, educaţie gratuită în mare parte (sau care, oricum, nu presupune mari cheltuieli pentru populaţie), apartamente, etc, toate acestea îi permit guvernului ca, o perioadă de timp, să nu aibă probleme serioase legate de cheltuieli în sectoarele  respective;

6. Creditul acordat post-comunismului, creşterea substanţială a producţiei şi a standardului de viaţă în comparaţie cu economia centralizată, mai puţin eficientă.

Putin nu se sprijină doar pe FSB, dar, în parte şi precaut, şi pe un grup de potentaţi - grup împărţit, la rândul său, în grupuscule aflate în război. Acest grup de potentaţi controlează proprietăţi imense. Problema grupului este că membrii săi au în comun exclusiv preocuparea obţinerii de câştiguri enorme - scop în care încearcă să ocupe un loc cât mai apropiat de conducerea politică.. Dar, FSB este un câine de pază incomod, iar situaţia acestui grup poate scăpa rapid de sub control.

Există semne care indică faptul că unii potentaţi ai Rusiei lui Putin nu sunt foarte siguri că îşi vor menţine poziţiile. Astfel, încearcă să obţină sume cât mai mari pe care le depun în bănci străine, îşi ţin familiile lor în străinătate - unde au şi reşedinţe; unii au chiar cetăţenie străină şi încearcă să menţină relaţii personale prieteneşti cu persoane influente în Occident. Toate acestea seamană foarte bine cu o cale alternativă de fugă la rigoare.
Ţinta importantă a KGB a fost mistificarea realităţii. KGB a forţat toţi sovieticii să participe la o piesă de teatru ideologică – scopul său, pentru care a depus mari eforturi, fiind nu doar de a distruge orice opoziţie, dar şi de a forţa cetăţenii să-şi demonstreze “fericirea”; acest “amănunt” este secretul imensei sale puteri.

FSB - coloana vertebrală a regimului actual - este diferit de KGB. Nu se preocupă de distrugerea, în sine, a opoziţiei, chiar lasă ruşilor libertate. Scopul principal este asigurarea puterii regimului. Nu încearcă să remodeleze oamenii - dar să inducă, eficient, ideea că opoziţia poate reprezenta un grav pericol pentru viaţa lor. De subliniat că acţionează fără instrumentelele de represiune de care a dispus KGB

Poporul rus stă, masiv şi ferm, în spatele lui Putin - iar acesta nu are nevoie să măsluiască alegerile nici în viitor: el va avea, oricum, majoritatea absolută

 Putin şi FSB vor rămâne la putere până când societatea rusă va permite, fără a mai fi refractară, ca opoziţia anti-Putin si fie puternică. Va mai trece, însă, timp, pentru ca o astfel de opoziţie să devină o adevărata forţă politică.
“Trebuie minimalizat rolul ONU şi al Consiliului de Securitate”

Concluzia a fost că, împotriva lui Putin - şi împotriva Rusiei - din interior “nu se poate face nimic”. 

Pe cale de consecinţă, au fost propuse acţiuni din exterior, sintetizate participanţi; cele mai ferme sunt:

· Prima urgentă: dezvoltarea unei conştiinţe democratice în Rusia, care a apărut pentru scurt timp în cursul anilor de perestroika - dar s-a destrămat. Cei care s-au opus regimului sovietic erau importanţi întrucât opoziţia lor era bazată pe precepte morale care acum nu animă opoziţia 

· Acţiunile trebuie desfăşurate în/din afara Rusiei. “Fără presiune externă constată nu se va schimba nimic în această ţară pe jumătate asiatică”

· Trebuie contestate toate mişcărle Rusiei şi toate iniţiativele lui Putin.

· Să fie limitată libertatea de mişcare a potentaţilor ruşi în Statele Unite şi a capitalurilor ruseşti;

· Să nu mai fie acordate drept de rezidenţă şi cetăţenie potentaţilor ruşi, membrilor elitei conducătoare ruseşti şi familiilor acestora;

· Potentaţii ruşi trebuie prezentaţi ca fiind mafioţi care au nevoie de băncile şi de pieţele americane - astfel, se va putea pune presiune asupra Rusiei;

· Trebuie să existe o presiune mereu crescândă asupra organismelor guvernamentale ruse. Oficialii ruşi trebui prezentaţi în mod clar şi insistent drept paria; conturile lor bancare ar trebui să fie sub supraveghere constantă şi sub ameninţarea permanentă a urmăririi juridice.
· Rusia modernă trebuie tratată ca un duşman de moarte al Statelor Unite;

· Rusia trebuie exclusă de la toate negocierile multilaterale - fie acestea în legătură cu Orientul Mijlociu, cu Coreea de Nord sau cu alte subiecte; 

· Trebuie minimalizat rolul ONU şi al Consiliului de Securitate; 

· Să se renunţe la “resetarea” politică a SUA, în sensul colaborării ruso-americane întrucât acest lucru înseamnă legitimarea lui Putin şi a Rusiei;

· Să se renunţe la prezumţia de nevinovăţie - Putin şi FSB să fie consideraţi vinovaţi pentru orice crimă politică neelucidată; 

· Trebuie puse din nou în centrul atenţiei, sub reflector, problema  comunismului sovietic şi crimele sale; demersul poate avea efect psihologic contribuind la subminarea legitimităţii KGB/FSB şi conducătorilor actuali ai Rusiei;

· Să fie redusă dependenţa de petrol - să fie susţinută ideea lui Jim Woolsey (fost şef CIA) legată de obţinerea gazelor naturale prin fracţionare hidraulică în ţările din zonele/ţările aflate în vecinătatea Rusiei;

· Trebuie folosită o puternică propagandă în urma căreia Putin să apară, la nivel internaţional, ca un personaj slab - iar Rusia ca o ţară fără perspective, fără forţă reală şi ale cărei opinii nu trebuie luate în seamă;

· Trebuie depuse eforturi pentru scăderea abruptă a preţului petrolului - astfel, dându-i-se o puternică lovitură economică Rusiei; 

· Trebuie insistat asupra faptului că în Rusia lui Putin se declanşează teroarea anti-intelectualitate, antisemită şi anti-occidentală;

Un punct de vedere lipsit de pasiuni

Un participant la simpozion a pus concluzii lipsite de implicare, strict raţionale:

“Reclădirea forţei Americii şi a prestigiului său internaţional şi efortul efectiv al Statelor Unite de a ocupa din nou poziţia de lider mondial ar putea juca un rol important în a-i ajuta pe ruşi să rupă cu trecutul lor”
.

Acelaşi participant a subliniat, raţional şi subtil, un adevăr despre ruşi de care va trebui ţinut seama totdeauna:

„Celebrul sociolog Piotr Ciaadaev spunea în 1854: “Rusia este o lume complet aparte, supusă voinţei, capriciului, fanteziei unui singur om, indiferent că numele lui este Petru sau Ivan…Din acest motiv ar fi nu doar în interesul altora, dar şi al ei să fie determinată să ia o altă cale”. 

Voi spune altfel: cu cât se schimbă mai mult lucrurile în Rusia, cu atât ele rămân neschimbate. Unica diferenţă între Rusia lui Ciaadaev şi Rusia de astăzi este că, acum, ţarii sunt “aleşi la urne”. După cum nu avea nimeni a se îndoi de alegerea lui Putin pentru a treia oară, nu trebuie să existe dubii – sau, foarte puţine- asupra faptului că va obţine şi al patrulea mandat. 

De asemenea, nu trebuie să existe vreo îndoială legată de faptul că Putin va face tot ce se poate pentru a păstra tradiţia istorică a conducerii Rusiei – de la Kremlin, cu ajutorul serviciilor. 

În timpul războiului rece, KGB era stat în stat. Acum, rebotezat FSB, este chiar statul. 

În Uniunea Sovietică exista un ofiţet KGB la 428 de cetăţeni. După 2004 a existat un ofiţer FSB la fiecare 297 de cetăţeni. 

Kremlinul nu va renunţa la poliţia politică rusă – ce nu are echivalent în altă parte - şi care, de secole, i-a conferit putere nelimitată”.
Replică- mesaj pentru SUA?Rusia şi China şi-au unit armele 


În replică, parcă, la comentariul (şi soluţia) lui Jim Woolsey, ex-director CIA, conform căruia China este una dintre căile de a înfrânge supremaţia Rusiei (invocând, în acest sens, şi anumite neînţelegeri între cele două state) China şi Rusia au demarat primele lor manevre militare navale comune, în apropierea coastelor chineze, pe fondul tensiunilor dintre Beijing şi vecinii săi asiatici, generate de revendicările teritoriale chineze. 


Manevrele s-au desfăşurat în Marea Galbena, în largul coastelor estice ale Chinei.
 Ştirea a fost preluată, subliniată şi completată cu informaţia că exerciţiile au avut loc în largul oraşului Qingdao, din provincia Shandong.


Manevrele militare au inclus exerciţii de apărare aeriană, tactici anti-submarin şi  operaţiuni de căutare şi salvare. Au participat 16 nave şi două submarine chineze, alături de patru nave ruseşti de război.

Beijingul a anunţat accelerarea modernizării armatei chineze - cea mai mare din lume, ca efective - şi o crestere de 11,2% a bugetului pentru apărare în 2012. China intenţionează, astfel, să reducă decalajul faţă de Washington.


Vecinii Chinei şi Statele Unite manifestă îngrijorare legat de ambiţiile teritoriale chineze. Beijingul revendică suveranitatea mai multor insule din Marea Chinei meridionale şi orientale, în faţa Japoniei, Filipinelor şi Vietnamului.
Un diplomatic punct de vedere al Europei occidentale, cu aparenţă de replică la simpozionul American


Presa franceză se referă, cu diplomaţie, la “vecinul nostru Putin”. 

“Vrem nu vrem, Rusia este pentru Europa un partener inconturnabil şi care nu trebuie subestimat. Primul furnizor de gaz al UE, ea se pregăteşte să mai facă un pas spre o şi mai mare influenţă în domeniu, odată cu intrarea în serviciu a gazoductelor South Stream şi Nord Stream. Rusia (...) este unul dintre creditorii UE.” 

„Vladimir Vladimirovici va avea mijloacele de a realiza unele din proiectele anunţate deja în ultimii ani, cum ar fi crearea unei uniuni eurasiatice până în 2015, liberalizarea vizelor pentru concetăţenii săi sau reînarmarea Rusiei”.

Francezii îşi manifestă convingerea că „de acum înainte nimic nu se va face fără Moscova, nici în interiorul UE, nici în vecinătatea sa apropiată.” În argumentaţie, evocă, abil, cazul „emblematic” sirian, unde o rezoluţie a ONU s-a lovit de vetoul sino-rus.

Făcând apel la raţiune şi la pragmatism, presa franceză precizează ferm” Europa ar face mai bine să abandoneze neîncrederea şi dispreţul şi să perceapă în sfârşit Rusia nu ca pe o ameninţare ci ca pe un partener cu care să discute de la egal la egal.”

Comentariul pare, pe de o parte, o replică subtilă la simpozionul american şi, pe de altă parte, un binevoitor răspuns la un articol publicat de Ria Novosti unde, prin spusele lui Vladimir Putin, Rusia apare ca un stat puternic, apt de iniţiative europene. 

„Rusia este o parte inalienabilă şi organică a Europei şi a civilizaţiei europene. Concetăţenii noştrii se consideră europeni (...). Acesta este motivul pentru care Rusia propune crearea unui spaţiu economic şi umanitar comun, de la Atlantic la Pacific - într-o comunitate numită Uniunea Europei"
 a afirmat Vladimir Putin.

PRESIUNI NUMEROASE PE MULT- ÎNCERCATA GRECIE
Fostul ministru de finanţe elen, Evanghelos Venizelos, îi reproşează Germaniei că a câştigat de pe urma acordării de credite Greciei, aflate în prag de faliment.
 Aşa să fie?
 Economistul şef al Commerzbank, Jörg Krämer, califică astfel de declaraţii drept propagandă electorală. 

 Nu mai puţin de 400 de milioane de euro ar fi câştigat Germania în ultimii doi ani datorită creditelor oferite statului elen, aflat în impas. Acesta este calculul făcut de preşedintele PASOK, Evanghelos Venizelos. Motivul: dobânzile ridicate pe care Grecia a fost nevoită să le suporte. „O prostie” a comentat Jörg Krämer, detaliind: „E clar că Grecia a plătit dobânzi, dar acestea au fost extrem de reduse şi nu acoperă, nicidecum, riscurile reale legate de creditele acordate”. Altfel spus, Germania nu a făcut o afacere. Mai ales ţinând cont de faptul că au fost şterse 100 de miliarde din datoriile Greciei.

Ministrul german de finanţe, Wolfgang Schäuble a sugerat că Germania a obţinut sume importante prin creditele puse la dispoziţia Greciei. Afirmaţiile respective nu sunt deloc convingătoare pentru economistul şef de la Commerzbank. În opinia sa, ministrul german de Finanţe vrea doar să liniştească electoratul german, ascunzându-i costurile reale ale ajutorului oferit statului elen, care sunt mult mai ridicate.

Afaceri cu riscuri sporite
Riscurile pentru creditorii Greciei sunt evidente. O nouă ştergere a datoriilor elene este foarte posibilă, iar aceasta ar afecta profund statele zonei euro şi Banca Centrală Europeană. Când Wolfgang Schäuble este întrebat în legătură cu această chestiune, preferă să citeze alte surse - FMI, BCE şi Comisia Europeană - care pornesc de la ideea că, prin măsurile adoptate, Grecia va avea, în anul 2020, o datorie de 120,5% din PIB. Un progres faţă de situaţia în care se găseşte astăzi. Dar, limita datoriilor statelor din spaţiul euro este, potrivit înţelegerii, de doar 60% din PIB. Însă, fără banii de la comunitatea internaţională, Grecia nu ar mai fi capabilă să îşi achite datoriile.

Fără bani proaspeţi, Grecia ar putea ajunge la colaps
Despre perspectiva colapsului Greciei, ministrul german de Finanţe nu vorbeşte. Explicaţia este elementară: dacă ar proceda astfel, opinia publică ar crede că a fost demarat procesul de excludere a Atenei din spaţiul euro. În schimb, Wolfgang Schäuble discută despre posibilitatea acordării de noi pachete de salvare Greciei după încheierea actualului program - deci, înainte de 2020.

După toate acţiunile şi pachetele de salvare din ultimii ani destinate Greciei, acum se vorbeşte intens de „creştere economică”. Numai aşa, consideră creditorii internaţionali, statul ameninţat de faliment îşi va putea onora datoriile. În rândul opiniei publice germane s-a creat impresia că ar fi vorba de doar câţiva ani şi că grecii nu trebuie decât să dea dovadă de mai multă fermitate, să reformeze statul şi administraţia, să combată corupţia şi să completeze corect formularele de cerere de ajutoare din partea UE.


Realitatea demonstrează că lucrurile nu sunt chiar atât de simple şi de „în linie dreaptă”. Mai mult, chiar dacă ar fi atât de simplu şi de clar, chiar dacă grecii ar reuşi toate acestea şi ar face investiţii în domenii de viitor, problemele nu se rezolvă ca prin farmec, avertizează şi Alexander Kritikos, director de cercetare şi membru în prezidiul Institutului german de cercetări economice. 

Criză guvernamentală prelungită în Grecia- cine e de vină
În pofida falimentului public ce planează asupra Greciei, partidele elene nu reuşesc să identifice formula guvernamentală care să scoată ţara din impas. Politicienii se învinuiesc reciproc de eşecul negocierilor. 

În realitate, nu doar puternicele dispute de pe scena politică fac imposibilă colaborarea, dar şi lipsa unei tradiţii în construirea de coaliţii.

După dezamăgitoarele procentaje obţinute de cele două mari partide populare, rezultatele negocierilor au fost modeste. Conservatorul Antonis Samaras, şef al celei mai puternice grupări parlamentare, însărcinat cu formarea Cabinetului, a renunţat după numai cinci ore şi jumătate de discuţii. Preşedintele Partidului Stângii, care şi-a asigurat o surprinzătoare poziţie secundă la scrutin, Alexis Tsipras, a pus condiţii inacceptabile pentru potenţialii parteneri de guvernare. Nici şeful socialiştilor, Evangelos Venizelos, nu este creditat cu mai multe şanse în finalizarea unei echipe guvernamentale. 

 Asistăm la tactici politice, susţine comentatorul Alexis Papachelas pentru postul de televiziune Skai. Cei trei principali actori politici nu îşi doresc altceva decât forţarea unui nou scrutin sperând într-un rezultat mai bun şi în reconfigurarea hărţii politice. "Este un joc tactic. În acest moment, nici unul din cele trei partide nu vrea să îşi asume responsabilitatea organizării de noi alegeri, pentru că electoratul nu şi le doreşte“
 spune Alexis Papachelas. Din acest motiv, fiecare încearcă să îi acuze pe ceilalţi de impasul actual.

Fără tradiţia coaliţiilor
În ultimii 140 de ani, au existat doar şapte formule viabile de coaliţie guvernamentală pe scena politică elenă. Cultura compromisului est, în Grecia,e aproape necunoscută, dacă nu chiar suspectă. Politica este înţeleasă ca un joc în care există doar învingători şi învinşi. Dar fixaţia asupra unei guvernări monopartidice are rădăcini şi mai adânci, consideră Nikos Karavitis, profesor de finanţe la Universitatea Panteion din Atena.

„În trecut s-au format grupuri clientelare care au exercitat presiuni asupra politicienilor", atrage atenţia Nikos Karavitis într-un interviu televizat. „Înainte de toate se impune distanţarea clasei politice de aceste grupuri de interese. Numai aşa s-ar putea dedica reformelor necesare, care par simple în teorie, dar sunt foarte complicate în practică”
 detaliază economistul elen.

Nikos Karavitis este de părere că economia de tip clientelar amână şi, uneori, chiar împiedică acţiunile reformatorilor greci de modernizare a statului. 

Jocuri tactice pe marginea prăpastiei

„Cel târziu în iunie, guvernul elen trebuie să prezinte o nouă lege a impozitelor, care să simplifice actualele reguli şi să combată efectiv evaziunea fiscală" mai susţine profesorul universitar. „Forţele politice aflate în pline negocieri pentru formarea unei coaliţii ar trebui să renunţe la retorica de partid şi să aibă curajul de a astupa găurile prin care se scurg banii publici. Ceea ce nu fac din teama de a-şi pierde clientela" precizează Nikos  Karavitis.  

 Fostul ministrul socialist al sănătăţii, Dimitris Kremastinos şi conservatorul Kostis Hatzidakis, care pledează de mulţi ani cauza colaborării în timp de criză, nu se bucură de susţinere reală nici măcar în rândul propriilor partide. După rezultatele votului, şefii partidelor importante au schimbat tactica iniţială şi se declară în favoarea unui guvern de uniune naţională. Declaraţiile survin în contextul în care, cu puţine ore înainte de a se prezenta la vot, anunţau că o asemenea variantă este exclusă din start..   

„Cu siguranţă vom asista la împuternicirea reprezentantului stângii Tsipras de câtre şeful socialiştilor, ex-ministru al finanţelor, Venizelos, ca negociator în problema pachetului de salvare”
. În spatele deciziei se află o nouă mişcare tactică. Venizelos însuşi a participat la numeroase negocieri cu şeful finanţelor germane Wolfgang Schäuble şi cu reprezentanţii FMI şi cunoaşte  ameninţarea stopării oricărei susţineri finaciare - o experienţă pe care i-o doreşte şi adversarului săi politic, Tsipras.

Nici implicarea preşedintelui Karolos Papoulias în negocierile politice nu a ajutat la formarea unei coaliţii viabile. Totuşi, negocierile ar putea continua. 

Cele două partide tradiţionale greceşti – conservator, Nea Dimokratia şi socialist, PASOK - şi-au declarat disponibilitatea pentru formarea unei coaliţii. Cu 149 din totalul celor 300 de locuri în Parlament nu şi-ar asigura majoritatea necesară guvernării, astfel încât depind, acum, de un partener. 

O posibilă variantă funcţională ar fi "Stânga Democrată", formaţiune declarată pro-europeană, condusă de fostul comunist Fotis Kouvelis. 
Fotis Kouvelis, încoronat de sondaje cu "titlul de cel mai popular politician grec", se declară pregătit să intre într-o coaliţie cu condiţia ca aceasta să aibă girul şefului "Stângii Radicale" (SYRIZA) şi a celui de-al doilea clasat în urma scrutinului, Alexis Tsipras. Dar Alexis Tsipras este împotriva programului de austeritate acceptat de actualii guvernanţi şi susţine organizarea de noi alegeri, în speranţa câştigării lor. Cele mai noi sondaje îi confirmă planurile, iar el nu ratează vreo ocazie de a-şi asigura noi voturi, prin discursuri nedisimulat stângiste, precum declaraţia televizată de la finalul discuţiilor cu preşedintele elen: "După această întâlnire este clar că partidul nostru nu se poate aştepta la acceptare sau toleranţă, ci mai degrabă complicitate la tâlhărie. În numele democraţiei, a suveranităţii poporului şi a responsabilităţii patriotice nu mă voi face părtaş la această complicitate. Doresc să îi îndemn pe toţi cetăţenii să sancţioneze politica de ieri. Nu rămâne decât o singură speranţă pentru ţară: unitatea poporului împotriva şantajului şi a continuării barbariei"
.

Pentru a obţine acordul stângii radicale, şeful conservatorilor, Antonis Samaras, susţine renegocierea pachetului de salvare economică a Greciei. Poziţia nu este nouă pentru Antonis Samaras, care a criticat de nenumărate ori planurile comunităţii internaţionale - înainte de a fi nevoit să cedeze presiunilor externe, în noiembrie 2011. După ce planul său de a guverna fără parteneri a eşuat, Antonis Samaras se teme acum că va pierde şi funcţia de posibil premier al unei încă neformate coaliţii de guvernământ. De vină sunt, în opinia lui, radicalii de stânga. „Acest partid ignoră voinţa alegătorilor şi se opune formării unei coaliţii viabile. Nu se declară dispus nici măcar să tolereze un guvern care să poate renegocia pachetul de salvare. Sincer, nu înţeleg ce planuri are acest partid” afirmă Antonis Samaras.

Balanţa ar putea fi influenţată şi de "Grecii Independenţi", un partid populist, derivat din rândul conservatorilor şi condus de Panos Kammenos. Partidul s-a declarat în favoarea unei coaliţii, dar cu condiţii greu acceptabile. Printre acestea se numără renunţarea totală la măsurile de austeritate şi plata unor despăgubiri, de către Germania, în urma celui de Al Doilea Război Mondial.

 Interesant este şi avertismentul lansat de politicianul de stânga Alekos Alavanos la adresa celor care se opun programului de austeritate: Renunţarea la măsurile asumate ar atrage excluderea Greciei din zona euro, iar Stânga ar trebui să aibă curajul de a prezenta clar urmările pentru populaţie. Poziţia este cu atât mai surprinzătoare cu cât Alekos Alavanos este considerat mentorul politic al şefului Partidului Stângii, Tsipras. 
De la criza politică, înapoi la criza financiară: băncile greceşti între BCE şi dorinţa de recapitalizare

În căutarea unei soluţii de ieşire a Greciei din criză, recapitalizarea celor mai mari patru bănci din statul elen cu 18 miliarde euro ar putea ajuta la oprirea pierderilor financiare din ultimii doi ani şi jumătate  În ultimele 48 de luni, clienţii greci au retras 75 miliarde euro din depozitele bancare elene, precizează agenţiile internaţionale.

Fondul Grec de Stabilitate Financiară a aprobat recapitalizarea Băncii Naţionale a Greciei, EFG Eurobank Ergasias, Alpha Bank şi Piraeus Bank cu 18 miliarde euro. FGSF a transmis, de asemenea, contractele aferente către cele patru instituţii şi către Fondul European de Stabilitate Financiară, care trebuie să le aprobe.

Retragerile rapide şi masive de bani din băncile greceşti s-au înmulţit vertiginos. Formaţiunile politice care se opun măsurilor de austeritate din acordul de împrumut semnat cu creditorii străini ai ţării - UE, FMI şi BCE - au înregistrat câştiguri importante la alegeri. Acest lucru sporeşte probabilitatea ca Grecia să iasă din zona euro şi să intre în faliment. De altfel, ideea – cu care mai mult se cocheta sau care era folosită ca sperietoare - a început să fie vehiculată des la nivelul Uniunii Europene, cu atât mai mult cu cât ignorarea condiţiilor din acordul cu aşa-numita „troică” ar conduce, oricum, la sistarea ajutorului internaţional pentru Grecia.

În aprilie, BCE a blocat accesul mai multor bănci elene la acţiuni de refinanţare. Banca Centrală Europeană a transmis că respectivele instituţii financiare au prea puţine rezerve de capital la dipoziţie, nefiind solvabile.

Grecia ar putea avea soarta insulelor Seychelles
Grecia este în pragul falimentului - nu mai reprezintă un secret pentru nimeni. 

Cu patru ani în urmă, insulele Seychelles se aflau în aceeaşi situaţie, dar economia a fost scoasă din impas cu noi împrumuturi şi cu strategii de redresare bine puse la punct. 
Ţara insularăm situată în Oceanul Indian, este parte a Africii. Dar arhipelagul celor 115 insule nu prea are legătură cu continentul african. Republica Seychelles se află la o depărtare de 1600 de kilometri de continent. Celor aproximativ 85.000 de locuitori de pe insulele Mahé, Praslin şi La Dique - cele mai mari din arhipelag - le merge bine. „La nevoie, oamenii încă mai pot pescui. Ceva de mâncare se găseşte întotdeauna”
 mărturiseşte Kerstin Henri - consul onorific în Seychelles.

Acum, nimic nu mai aminteşte de problemele financiare uriaşe cu care s-au confruntat insulele Seychelles până nu demult. Sufocat de datorii, acum patru ani, acest paradis a intrat în faliment peste noapte.„Atunci nu existau reglementări clare privind rambursarea creditelor. Acestea trebuiau restituite în devize pe care ţara nu le mai avea„ precizează Kerstin Henri.

 Ulterior, economia mondială a intrat în declin, turismul a scăzut, iar preţurile la ţiţei şi la alte materii prime au crescut. Piaţa neagră a devizelor a înflorit, iar rezervele monetare s-au epuizat. În 2008, guvernul nu a mai putut contracta credite.

Intervenţia Fondului Monetar Internaţional - care a elaborat, împreună cu guvernul, un plan de redresare economică şi i-a oferit acestuia un nou împrumut - a salvat insulele Seychelles de la faliment.

 Una dintre primele măsuri a fost devalorizarea monedei naţionale (rupia) cu peste 40%. "În prezent nu mai există o piaţă neagră. Pur şi simplu nu mai merită"
Sistemul fiscal a fost reformat, administraţia şi managementul fondurilor au fost îmbunătăţite – ceea ce a dus la consolidarea bugetului şi la sporirea credibilităţii. Cu un venit mediu anual de circa 11.000 de dolari (8650 euro) pe cap de locuitor, Seychelles se numără printre cele mai bogate ţări africane. Salvată de la faliment a fost, în primul rând, datorită frumuseţii peisajelor sale. Anual, numai numărul germanilor care îşi petrec vacanţa pe una din cele 115 insule este de 20.000, dintr-un total de 150.000 de turişti. Aproximativ 30% din populaţia arhipelagului lucrează în turism. Pentru consolidarea acestui sector, conducerea locală, în colaborare cu statele vecine- Mauritius, Madagascar şi La Réunion- a elaborat un nou plan de dezvoltare regională sub denumirea de "Vanilla Islands". "Ne-am propus să atragem mai mulţi turişti, mai ales în extrasezon", susţine Lena Hoareau - de la Ministerul Turismului din Seychelles. Printre altele, se doreşte eliminarea prejudecăţii conform căreia insulele ar fi accesibile numai turiştilor înstăriţi. Pe lângă turism, marii angajatori din insule sunt "Indian Ocean Tuna" - una dintre cele mai mari companii de prelucrare a peştelui din lume, fabrica de bere Seybrew şi sectorul construcţiilor.

"Din păcate, în aceste insule nu se poate cultiva mai nimic, deci nu se practică agricultura" afirmă consulul onorific, Kerstin Henri. "Dar cine vrea să muncească pe Seychelles, poate avea cel puţin trei job-uri", adaugă Henri. "Iar cine e şomer aici înseamnă că pur şi simpu e un om leneş".

Grecia ar urma să primească ajutor şi după ieşirea din zona euro

 
Chiar şi în cazul ieşiri din zona euro, Grecia ar continua să primească bani din fondul european de stabilitate financiară, afirmă surse
 din Ministerul de Finanţe din Germania.  Singurele plăţi care ar urma să fie sistate în cazul părăsirii zonei euro de către Grecia sunt cele care ar ajunge direct către bugetul de stat al ţării. În schimb, Atena nu rămâne fără miliardele de euro provenite din obligaţiuni de stat preluate de Banca Centrală Europeană în încercarea de a evita falimentul Greciei.

Ministerul Federal de Finanţe consideră că Grecia nu trebuie abandonată nici în cazul în care nu ar mai primi bani din fondul de stabilitate. În calitate de membru al UE, Grecia este îndreptăţită să primească ajutor financiar din partea Uniunii la fel ca oricare stat membru care nu a adoptat încă moneda euro. Diferenţa este că aceşti bani ar fi plătiţi de către toate cele 27 de state membre, nu doar de către ţările din zona euro
.

Scenariu realist

Eventuala ieşire a Greciei din zona euro pare a fi din ce în ce mai vehiculată la nivel oficial în UE. În cadrul unui interviu, ministrul german de finanţe, Wolfgang Schäuble a confirmat indirect faptul că Berlinul se pregăteşte pentru un astfel de scenariu: "Guvernul nostru ar fi unul ridicol, dacă nu s-ar pregăti pentru toate situaţiile deloc uşoare în care se poate afla la un moment dat Europa"
.
Horst Seehofer, un alt politician de rang înalt din Germania - şeful formaţiunii creştin-sociale CSU - a declarat că ieşirea Greciei din zona euro nu ar însemna nici sfârşitul monedei europene, nici al Uniunii. "Trebuie să menţinem puterea economică a Germaniei, acest lucru este mai important decât rămânerea Greciei în zona euro"
 a afirmat Horst Seehofer. 
 Instabilitatea din Grecia s-a accentuat după ce partidele extremiste au obţinut un număr important de voturi la alegerile parlamentare. Cele două partide politice care au condus Grecia în ultimele decenii şi au susţinut acordurile cu FMI şi UE nu au reuşit să obţină, împreună, majoritatea necesară formării guvernului.

Aparent fără legătură cu Grecia - „iniţiaţii” cunosc conexiunea: JP  Morgan s-a jucat cu banii şi a pierdut

În urma unor strategii dezastruoase de tranzacţionare a unor pachete financiare derivate, cea mai mare bancă din Statele Unite, JP Morgan, a pierdut două miliarde de dolari.  

Incepând cu luna martie, biroul „Chief Investments” al băncii a înregistrat „pierderi semnificative”, se arată într-un comunicat al JP Morgan către SEC, comisia de supraveghere a pieţei de capital din America.
„Chief Investments” - practic, departamentul de investiţii al instituţiei bancare - a fost, de-a lungul timpului, obiectul a numeroase controverse, fondurile de hedging acuzând acest birou că ar desfăşura tranzacţii enorme pe cont propriu.

Jamie Dimon, directorul executiv al băncii, s-a văzut nevoit să se adreseze personal investitorilor şi analiştilor. În cadrul unei teleconferinţe, Jamie Dimon a recunoscut că responsabil pentru dezastru este el însuşi.

"Prostie şi neglijenţă"

Bancherul a vorbit despre „greşeli teribile, prostie şi neglijenţă”, recunoscând că principiile de bază ale instituţiei pe care o conduce au fost grosier încălcate. Din acest motiv, inclusiv departamentul "Corporate and Private Equity" al băncii va evidenţia, anul acesta, pierderi de 800 milioane de dolari pentru doilea trimestru. Pierderile se vor resimţi, însă, mult timp de acum înainte, a subliniat Jamie Dimon.
Analiştii financiari sunt de părere că eşecul lui Jamie Dimon este cu atât mai penibil pentru acesta cu cât directorul JP Morgan s-a numărat printre cei mai aprigi contestatari ai unei mai stricte reglementări a activităţilor bancare în baza aşa-numitei "reguli Volcker", menită a cenzura mai multe tipuri de tranzacţii realizate de bănci cu bani proprii.

Acţiunile băncii, în scădere

„Acest lucru ne pune într-o situaţie ridicolă" a comentat Jamie Dimon. Cu toate acestea, bancherul afirmă că tipul de tranzacţii care au cauzat pierderile de 2 miliarde de dolari nu este interzis de "regula Volcker".
Eşecul financiar al JP Morgan s-a resimţit şi pe Bursă, unde acţiunile băncii au pierdut, în urma post-tranzacţionărilor, aproximativ 7%, antrenând în curs descendent alte acţiuni bancare. Pe Bursa electronică, acţiunile Citigroup au înregistrat o tendinţă de scădere cu peste 2%, iar cele ale Bank of America cu 1,7%. 
Banca JP Morgan are cea mai mare capitalizare din Statele Unite
Ameninţarea bancrutei?

Ce efecte ar putea avea alegerile anticipate greceşti? Panică în bănci, posibila revenire la drahmă ca „sinucidere de frica morţii”
. „Europa tremură de frica noilor alegeri”
. Este vorba, fireşte, de cele de la Atena.

Alegerile anticipate din Grecia şi potenţialele lor consecinţe catastrofale monopolizează atenţia întregii bresle a analiştilor - întrucât extrema stângă, în speţă uniunea radicală de stânga, intitulată Syriza, care cere să se pună capăt politicii de austeritate, ar putea deveni principala forţă politică.

Corolarul acestei situaţii este că „experţii financiari văd Grecia pe drumul falimentului de stat, bursele pierd şi moneda euro cedează”.

 Istoricul Michael Stürmer actualizează sensul câtorva concepte şi mituri importante pe care omenirea le datorează anticei Elade. Vechii greci ne-au dăruit „nu doar ideea democraţiei, ci şi noţiuni precum criza, demagogia, catastrofa şi apocalipsa…Giscard d’Estaing, pe-atunci preşedinte al Franţei, a înlăturat de la masa negocierilor europene toate obiecţiile privind aderarea Greciei, afirmând că tocmai ţara lui Platon nu poate rămâne pe dinafară”
.

 Istoricul german semnalează, cu multiple înţelesuri, faptul că liderul parizian uitase pesemne că Platon n-a fondat doar celebra Academie, prima instituţie purtând acest nume, ci i-a slujit cu abnegaţie şi tiranului din Siracuza. „Ideea politică a monedei comune urma să-i asigure Europei echilibrul, prosperitatea şi greutatea în lume. Or, criza datoriilor suverane, care s-a transformat în Marea Recesiune, pune moneda comună la o încercare grea, al cărei deznodământ, din cauza Greciei, e încă neclar”.

Ţine de logica tragediei „ca personajele să-şi accelereze inevitabilul destin, încercând să facă totul spre a scăpa de el” mai notează istoricul german, care avertizează în sensul absenţei unor elemente indispensabile democraţiei - pentru a nu se transforma în demagogie. Este vorba, în primul rând „de autodisciplină, de simţul echilibrului şi de viziunea viitorului”. 

Articolul sugerează că Uniunea Europeană ar putea sucomba ca Ahile, marele erou grec al războiului troian, din pricina vulnerabilităţii călcâiului său elen.

O altă publicaţie este, la rândul său, bântuită de presimţiri negre. Prima pagină a unui cunoscut ziar bavarez trimite nu doar la alegerile anticipate greceşti şi la cuvântul „tragedie”
 rostit de preşedintele grec Papoulias, potrivit căruia „iunie ar putea deveni o lună tragică”, dar şi la Pactul pentru dezvoltare, medicamentul prescris Europei de Francois Hollande. 

Semnalând că premierul numit de Hollande e un expert în chestiuni germane, presa din Frankfurt consemnează, nu fără o doză de pesimism, că, pentru stânga franceză din care provine noul lider, Pactul Fiscal ar reprezenta un „dictat”
 al Cancelarului german.

Ziarul deplânge şi faptul că social-democraţii germani din opoziţia de stânga, de a căror susţinere are nevoie Merkel pentru ratificarea în Bundestag a Pactului Fiscal, au sărit în barca revendicărilor franceze solicitând, la rândul lor un pact suplimentar al creşterii economice. Or, cu toţii sunt siliţi să cadă la pace, „întrucât un dezacord îndelungat între Paris şi Berlin ar împinge zona euro spre marginea prăpastiei.” 

„Pulsul” Germaniei este, totuşi, liniştit legat de subiectul Grecia

Presa germană este, practic, „pulsul” ţării în privinţa unui subiect important. 

 Într-o manieră destul de liniştită şi de rezonabilă dată fiind gravitatea subiectului se analizează, în continuare, evoluţia situaţiei din Grecia. Braunschweiger Zeitung remarcă, pe de altă parte, calmul responsabililor europeni - oarecum straniu date fiind scenariile catastrofice pe care le lansau, până nu demult, pe piaţa informaţiilor, cu privire la Grecia şi la eventuala ei ieşire din zona euro.„Toate aceste scenarii par să fi fost exagerate” căci „nici un om politic nu poate, pe moment, spune cu adevărat ce se va întâmpla în cazul care statul elen părăseşte cu adevărat zona euro. Prevalează aprecierea potrivit căreia nici Europa, nici moneda comună nu se vor vedea distruse de ieşirea Greciei din zona euro”
.

Unii observatori occidentali se arată, în continuare, foarte iritaţi de rezultatul votului grecilor pe care îl cotează drept un sufragiu anti-austeritate şi anti-reformă - unii, chiar ca pe o mănuşă aruncată întregii Uniuni Europene. Potrivit acestora, grecii se înşeală închipuindu-şi că îşi vor umple buzunarele dacă vor economisi mai puţin. În fapt, se vor trezi fără nici un ban, afirmă aceşti analişti, cu trimitere la avertismentele legate de încetarea plăţilor aprobate de „troica” formată din Uniunea Europeană, FMI şi Banca Centrală Europeană.

 Westdeutsche Zeitung din Düsseldorf, care ştie că salvarea grecilor din actuala lor situaţie nu va fi deloc uşoară nici dacă îşi păstrează moneda comunitară, nici dacă revin la drahmă, propune, totuşi, suspendarea ajutoarelor acordate statului până la clarificarea opţiunilor statului elen.

O serie de comentatori evocă ipoteza repetării alegerilor şi, în acest context, posibilitatea ca electoratul elen să opteze data viitoare într-un mod mai responsabil, mai puţin extremist şi mai pro-european. Problema este că „acest scrutin protestatar care a netezit neonaziştilor şi extremiştilor de stânga calea intrării în Parlamentul atenian, constituie un avertisment. Miza nu e doar menţinerea Greciei în spaţiul euro. În pericol este însăşi democraţia greacă”
.

Din nou, pendularea între euro şi drahmă

Deşi se discută deschis despre o posibilă excludere a Greciei din spaţiul euro, miniştrii de Finanţe din zonă s-au pronunţat din nou împotriva unei asemenea măsuri drastice - cu condiţia ca Grecia să aplice planul de austeritate convenit. Aceasta presupune, însă, ca la Atena să se instaleze un guvern stabil.

"Revenirea Greciei la drahmă nu reprezintă o opţiune"
 însă: „Fără reforme şi o politică de austeritate nu se va putea face nimic. Iată de ce miniştrii de Finanţe exercită presiuni asupra Greciei pentru a-şi îndeplini promisiunile făcute. Problema e că nu există (la Atena un) guvern". 

Este amintit că mai ales şeful Eurogrup, Jean-Claude Juncker, respinge cu fermitate speculaţiile privind exluderea Atenei din clubul euro. Însă Jean-Claude Juncker admite că viitorul Greciei depinde, de fapt, de Grecia însăşi. Pe de altă parte, însă, şeful Eurogrup a calificat ameniţările lansate la adresa Greciei drept o „prostie”
 şi pură „propagandă”.

Într-un articol al Der Spiegel este descrisă situaţia alarmantă declanşată de incapacitatea Greciei de a alcătui un guvern viabil şi de criza bancară din Spania: „Investitorii sunt speriaţi. Pretutindeni în Europa acţiunile la bursă se prăbuşec. În Grecia au atins chiar cel mai scăzut nivel din ultimii 20 de ani”.

Sunt trecute în revistă posibilele consecinţe ale excluderii Greciei din zona euro, "un scenariu, care, între timp, nu pare a mai surprinde pe nimeni"
. Dar cine crede că (după ieşirea statului elen din zona euro) vor fi sistate şi ajutoarele financiare substanţiale destinate Greciei, se înşeală. Miliarde de euro vor curge, în continuare, către Atena - cu deosebirea că povara va fi suportată nu doar de ţările din spaţiul euro, dar de toţi cei 27 de parteneri din Uniunea Europeană.

„Atenei ar urma să i se ofere un sprjin în valoare de miliarde de euro chiar şi în cazul părăsirii zonei euro”
. Potrivit unui plan de criză, întocmit de Ministerul german de Finanţe, Grecia ar continua să primească bani din fondul de salvare EFSF. Cât, nu se ştie încă exact, dar este vorba despre o sumă considerabilă, de câteva miliarde.
Germania „nu va turna bani în sacul fără fund al Greciei”
 iar răbdarea faţă de statul elen se epuizează înaintea noilor alegeri din iunie, a declarat un membru conservator al guvernului condus de cancelarul Angela Merkel. În fapt, ministrul de Interne Hans-Peter Friedrich a declarat că Germania, cea mai mare economie a Europei şi cel mai mare contributor la eforturile de salvare, este gata să sprijine Grecia să se ajute singură, dar se aşteaptă ca autorităţile elene să îşi respecte obligaţiile. „Nu vrem să turnăm bani într-un sac fără fund. Oricine vrea să primească ajutor şi solidaritate din partea noastră trebuie să accepte că aşteptăm din partea unei ţări un anumit grad de seriozitate şi de chibzuinţă”
 a afirmat oficialul german. Hans-Peter Friedrich are de mult timp o atitudine fermă faţă de Grecia, iar în februarie a fost primul ministru german care a cerut deschis ieşirea statului elen din zona euro. Comentariile sale par să se adreseze germanilor tot mai îngrijoraţi de situaţia din Grecia, dar vor redeschide probabil răni mai vechi în relaţiile cu Atena. Ministrul de Finanţe Wolfgang Schaeuble a numit la rândul său Grecia „un sac fără fund” dar, după ce a fost criticat la Atena, s-a abţinut să mai folosească formularea.

Sondajele de opinie arată că partidele care se opun măsurilor de austeritate de care depinde ajutorul internaţional de 130 de miliarde de euro se bucură de sprijinul populaţiei, sporind riscul ca Grecia să intre în incapacitate de plată şi să iasă din zona euro.

Anglela Merkel şi ceilalţi lideri europeni au afirmat că vor ca Grecia să rămână în zona euro, dar surse UE au declarat că experţii din Eurogroup Working Group, care lucrează pentru miniştrii de Finanţe din uniunea monetară, fac planuri de avarie pentru ieşirea Greciei din zona euro.
„În Grecia, haosul pare a nu avea sfârşit”
 dacă nu se va forma un guvern stabil - falimentul statului elen nu va putea fi evitat căci UE şi FMI condiţionează perpetuarea ajutoarelor financiare către această ţară de stabilitate guvernamentală. Statul elen se îndreaptă cu paşi siguri şi „cu viteză maximă către prăpastie”
.

Quo vadis Grecia?

Falimentul financiar al Greciei a atras după sine falimentul sistemului său politic. Cele două mari partide greceşti - Nea Dimokratia, condus de Antonis Samaras şi PASOK, avîndu-l ca lider pe Evangelos Venizelos - au suferit o gravă  înfrângere. 

Disperaţi, alegătorii au ales partidele extremiste - mişcarea de dreapta, „Grecia independentă” a lui Panos Kammeno şi stînga radicală, devenită cea de a doua putere politică, a populistului Alexis Tsipras - conferindu-le implicit un rol cheie în formarea posibilelor coaliţii. Cele două formaţiuni politice promit rezilierea tuturor acordurilor cu partenerii Greciei, răspândind iluzia că, fără reforme structurale, este posibilă rămînerea ţării în zona euro.

Cantonate în revendicări lor maximaliste, cele două partide au zădărnicit formarea unui guvern de coaliţie exact în momentul în care Bruxelles-ul a transmis Atenei semnale mai conciliante, mai moderate, vizînd o reducere a măsurilor de austeritate. Eşecul negocierilor complică situaţia. 
Potrivit ultimelor sondaje realizate de institute demoscopice, un nou scrutin ar aduce voturi suplimentare partidului stîngii radicale a lui Tsipras, sporindu-i şansele de a ajunge cea mai puternică formaţiune politică din Grecia. Luînd în calcul faptul că sistemul electoral elen premiază cu 50 de mandate cel mai puternic partid, situaţia pare dinainte programată. Într-un asemenea caz, cel mai probabil, partidul de guvernământ de la Atena va pulveriza toate programele cadru de salvare a Greciei.

ÎNTRE SPERANŢA CREŞTERII ECONOMICE ŞI AMENINŢAREA RECESIUNII

După ani de reconstricţie economică revine tot mai des în analizele de specalitate şi în discursurile oficiale ideea creşterii economice. 
 Contestatarii măsurilor drastice de austeritate, care au generat ample proteste în majoritatea statelor europene - şi în restul lumii - se bucură de încurajarea indirectă a lui François Hollande. Cei care nu au fost de acord cu politica de austeritate pun acum sub presiune Germania, lansând mesajul că doar creşterea economică poate scoate Europa din criză, măsurile de austeritate nefăcând altceva decât să agraveze situaţia.

Mai nou, nimeni nu pare, însă, a avea ceva împotriva creşterii economice - desigur, nici cancelarul german Angela Merkel. Însă politicienii par a avea o perspectivă diferită asupra modului în care poate fi realizată creşterea. De exemplu, există o diferenţă esenţială între o creştere economică rezultată din reforme şi injectarea de fonduri pentru stimularea consumului. 

La fel de greu de acceptat (dar pe un cu totul alt plan) ca şi politica de austeritate este ideea eurobondurilor, respinsă vehement de Angela Merkel. Germania s-a declarat împotriva emiterii de obligaţiuni comune, considerând că astfel s-ar spori presiunea pieţei asupra ţărilor din zona euro cu deficite bugetare, oferindu-le o viată mai uşoară, garantată de ratingul de ţară solid al Germaniei. De ce s-ar mai strădui Italia şi Spania să economisească dacă nu ar mai fi disciplinate prin impunerea unor dobânzi mai mari la contractarea de credite?

 Se afirmă că prin reforme dureroase şi salarii relativ scăzute, Germania a devenit mai competitivă fiind, acum, pregătită să vină în ajutorul ţărilor cu probleme din sudul Europei - însă numai dacă sunt dispuse la reforme. 

Angela Merkel are o misiune din ce în ce mai dificilă când face apel la consolidare economică pe termen lung şi la disciplină bugetară. Cu atât mai dificilă cu cât, în mod evident, nu va mai avea un aliat în François Hollande. 

 OECD avertizează asupra recesiunii

Criza din zona euro continuă să pericliteze creşterea economiei mondiale, după cum apreciază experţii Organizaţiei pentru Cooperare Economică şi Dezvoltare (OECD). În ultima prognoză prezentată, în care au fost cuprinse 34 de state industrializate şi în curs de dezvoltare, creşterea economica la nivel mondial este prevăzută să atingă 3,4%. Prognoza a fost însă corectată în jos pentru zona euro, unde se va înregistra un minus de 0,1%.

 Deşi în cadrul Uniunii Monetare a fost demarat procesul de reformă, firava creştere economică a fost frânată, precizează economiştii OECD. „Pe acest fundal sporeşte pericolul unui cerc vicios, care prin supra-îndatorarea statelor, slăbirea sistemului bancar, o politică de austeritate excesivă şi creşteri nesemnificative ar putea lua amploare”.

Criza nu este depăşită, avertizează raportul, ea „reprezentând, ca şi înainte, cel mai mare factor de risc pentru economia mondială”. 
Şi austeritatea are limite

 Există numeroase semnale - rezultatele alegerilor din Grecia şi din Franţa fiind relevante - care atestă că populaţia nu mai este dispusă să suporte reforme. „Tolerenţa faţă de o politică rigidă de austeritate ar putea ajunge la limită” avertizează specialiştii OECD. De aceea se impun eforturi pentru consolidarea bugetelor publice în paralel cu reformele structurale „pentru ca procesul să încurajeze creşterea economică”.

În timp ce speranţele pentru zona euro sunt cât se poate de temperate, Germania se poate aştepta la evoluţii satisfăcătoare. „După un start dinamic la începutul anului şi pe fundalul creşterii încrederii şi revigorării pieţei interne, economia s-ar putea consolida” se menţionează în raportul OECD.

Prognoze cu riscuri

„Rezultatele bune de pe piaţa muncii, nevoia scăzută de reducere a datoriilor şi creditele convenabile vor duce la înviorarea consumului privat şi la facilitarea investiţiilor” precizează, în raport, referitor la Germania, economiştii OECD. Creşterea economică prognozată pentru anul în curs este de 1,2%, - cu şansa de a  putea evolua în 2013 până la 2%.

Totuşi, prognoza pentru Germania nu este lipsită de riscuri. „Cel mai mare pericol vizează evoluţiile internaţionale. Continuarea tensiunilor pe pieţele de obligaţiuni din zona Euro ar putea afecta bilanţurile băncilor germane şi antrena limitarea finanţărilor. Majorarea continuă a preţului la petrol va influenţa negativ cererea pe piaţa internă" se precizează în Raportul OECD, la capitolul Germania.

 Europa de care este nevoie

Bătrânul Continent pare a fi - sau chiar va fi fiind? - în plină degringoladă. În mare parte, elitele europene a fost cuprinse de panică. O cascadă de prăbuşiri guvernamentale a însoţit crizele economice şi financiare din ultimii  cinci ani. 

Alegerile din Franţa au demonstrat că, majoritar, electoratul refuză austeritatea şi tipul de reforme continentale propuse de Angela Merkel. Voinţa democratică a votanţilor francezi - singura care contează, cu adevărat, într-o ţară - a gripat motorul franco-german al austerităţii. 

Tot voinţa electoratului - de asemenea, ca răspuns împotriva excesivei austerităţi - a dat câştig de cauză partidelor extremoste, în Grecia. 

În aceste condiţii, Europa se resimte. 

În mod evident, s-a ajuns la un aparent paradox: proiectul de profunde reforme, care presupun austeritate, a fost respins, democratic, prin vot – rezultatele alegerilor fiind expresia acestei voinţe – dar tot prin exerciţiul democratic grecii au balansat, opţiunile lor îndreptându-se către partidele extremoste. Desigur, pericolul pentru democraţia europeană este major – dar, pe măsură, este şi lecţia ce se desprinde de aici: cetăţenilor nu le poate fi impusă austeritatea prin forţa voinţei elitelor politice. Răspunsul cetăţenilor va fi extrem - cu riscul refigierii sub umbrela forţelor politice de extremă, care garantează refuzul austerităţii.  
Această lecţie este esenţială pentru viitorul continentului. 
Pe un plan superior, concluzia se traduce şi altfel: una din cele mai spinoase probleme ale Europei integrate este, pe lângă uriaşa ei birocraţie, faptul că unificarea politică - fără de care cea monetară nu poate funcţiona, după cum a demonstrat-o Grecia - a rămas un proiect al elitelor. Un proiect insuficient întemeiat democratic.

Revolta împotriva omnipotenţei pieţelor financiare

Lumea este guvernată de pieţele financiare, guvernele alese aflându-se la ordinul lor. Există totuşi o organizaţie care îşi propune să schimbe starea de fapt. Se numeşte Finance Watch iar membrii săi urmăresc cu ochi critic evenimentele de pe pieţele financiare.

Una dintre principalele probleme la care caută rezplvare este cum pot fi obligaţi  factorii activi pe pieţe - băncile, societăţile de asigurări, fondurile - să îşi îndeplinească (din nou) sarcinile pentru care au fost creaţi.

Secretarul general al Finance Watch, Thierry Philipponat, a declarat "Avem nevoie de bănci care să aprovizioneze economia cu capital. Nu avem nevoie de bănci care pariază pe tot ce se mişcă.
"

Pentru a atinge acest ţel, Finance Watch desfăşoară activităţi de lobby şi propune mecanisme de control pe pieţele financiare - căci băncile şi societăţile de asigurări influenţează de decenii factorii de decizie politică, obţinând multe concesii în privinţa controlului afacerilor pe care le desfăşoară. Finance Watch încearcă să se opună acestor practici.

Jurnalistul şi expertul financiar Werner Rügemer salută apariţia unei reprezentanţe de interese independentă, privată, în politica economică şi financiară. „Cel mai important este astăzi să fii independent de industria financiară şi de influenţa pe care aceasta o exercită asupra politicii, mai ales la Bruxelles.” Werner Rügemer apreciază că activitatea Finance Watch este o contrapondere la puterea instituţiilor financiare. Fie şi doar prin simpla prezenţă, organizaţia ajută la limitarea puterii industriei financiare.

Werner Rügemer doreşte mai multe organizaţii de tipul Finance Watch şi consultanţi financiari independenţi în toate Parlamentele ţărilor UE, nu doar la Bruxelles. Ce lipseşte, însă, este "presiunea străzii". Doar când guvernele ţărilor membre se vor confrunta cu presiuni sporite, propunerile făcute de Finance Watch vor dobândi greutate cu adevărat.
Zona euro caută calea către creşterea economică

Promisiunea de creştere economică adusă în atmosfera zonei euro de  François Hollande a fost ceea ce aşteptau cetăţenii statelor europene după austeritatea acumulată şi resimţită ca o oboseală. Întrebarea este: cum se va realiza această creştere? 

 Din 2007, performanţa economică a Greciei a scăzut semnificativ iar economiile şi ştergerea unei părţi a datoriilor nu au deschis calea către însănătoşire: prognoza pentru anul viitor se referă la o nouă îndatorare echivalând cu 160% din Produsul Intern Brut. Pentru mulţi, evoluţiile din Grecia par a fi un indiciu al eşecului actualilor lideri europeni - în special al cancelarului german Angela Merkel, artizana consolidării bugetare - în administrarea crizei. Cele mai recente alegeri par chiar a o sancţiona. „De mai multe ori s-a votat împotriva politicilor de austeritate, semn că acestea au eşuat”
 a precizat politicianul social-democrat german Gernot Erler, menţionând, ca exemple, Grecia, Franţa, Olanda şi România.

Succesul lui François Hollande în Franţa relevă că europenii preferă o creştere cu riscuri asumate actualei austerităţi. Această realitate nu a trecut neobservată la Berlin, unde guvernul german a „şlefuit” puţin „colţurile” programului de austeritate, măsurile de creştere propuse pornind de la competitivitate - dar susţinută de reforme structurale. Acest „dar” este lămuritor: Berlinul nu are în vedere cheltuieli suplimentare.

Reformele structurale - avertizează opoziţia germană - pot afecta piaţa muncii, flexibilizând-o până la un punct de la care există riscul creşterii şomajului, în entităţile afectate de criză.

Programul de austeritate pare a avea o mare problemă nerezolvată, un defect structural – dincolo de faptul că este, practic, insuportabil pentru populaţie: mulţi bani aflaţi la îndemână şi destinaţi cheltuirii rămân nefolosiţi. Este vorba despre banii pentru fondurile structurale şi de coeziune ale Uniunii Europene; aceştia au fost solicitaţi şi chiar aprobaţi, dar aproximativ 250 miliarde de euro nu au fost, practic, niciodată accesaţi. „Vina o poartă statele membre” apreciază Alexander Alvaro, vicepreşedinte al Parlamentului European. Ar putea exista o explicaţie alternativă – care, totuşi, nu pare a ajunge la fondul problemei: fie statele europene nu sunt capabile să facă efortul de a accesa banii, fie programele de austeritate le-au afectat atât de puternic încât nu pot strânge partea de contribuţie proprie la bugetul unui proiect.

Pentru François Hollande totul se mişcă prea greoi în Europa. Doreşte o creştere rapidă, pentru ca statele îndatorate să poată reuşi să îşi plătească mai repede cel puţin o parte datorii. Cum? Impozite mai mari pentru cei bogaţi, eurobonduri sau, pur şi simpu, noi împrumuturi. Ceea ce, însă, nu sună deloc bine în limba germană; nici măcar opoziţia social-democrată nu are curajul să le introducă în vocabularul de discurs şi de campanie.

Periodic, austeritatea europeană este atacată şi desfiinţată teoretic, de laureatul premiului Nobel pentru Economie, Paul Krugman. El precizează că speranţa ca actuala politică să stimuleze conjunctura economică a fost totdeauna o soluţie cu şanse mici de reuşită, iar de un timp a devenit chiar absurdă
. 
Europa nu poate merge pe principiul „fie economisim, fie creştem”
 afirmă şi Thomas Straubhaar, preşedintele Institutului pentru Economie Mondială din Hamburg. „Europa are nevoie de ambele, cu răspundere şi curaj”.

Performanţe economice cu orice preţ

Creşterea constantă a economiei este unul dintre obiectivele politicii economice germane. Totuşi, mai ales în condiţiile unor resurse limitate de materii prime, este posibil ca economia să crească neîntrerupt? 

Magazine cu rafturi încărcate, cele mai noi produse farmaceutice şi o vacanţă în străinătate în plus faţă de anul trecut - toate acestea contribuie la creşterea PIB-ului, iar în majoritatea statelor acest indicator macroeconomic reflectă gradul de dezvoltare şi bunăstare.

În calculul Produsului Intern Brut nu intră posibilele prejudicii, precum cele generate de calamităţile naturale sau de poluarea mediului apărute în urma reducerii rezervelor de materii prime prin exploatare excesivă, în procesele de producţie sau la transportul mărfurilor. De asemenea, nu se ţine seama nici de transformările sociale asociate creşterii economice. Există multe motive pentru care actualul model de creştere poate fi criticat. 

În cercurile economice tradiţionale şi în politica economică, încetinirea creşterii este un subiect tabu - consideră Petra Pinzler, autoarea cărţii „Tot mai mult, nu e de ajuns. De la mania avântului la norocul PIB”. „Economiştii trăiesc cu ideea că dezvoltarea este un fenomen veşnic, că economia poate creşte într-una. Dimpotrivă, cei care ţin seama şi de mediu sunt de părere că economia este parte a lumii noastre, iar lumea nu e plată, ci rotundă. Nimic nu poate creşte la infinit într-un spaţiu limitat ca planeta Pământ”. Petra Pinzler susţine că starea de bine nu ar trebui asociată, invariabil, cu bogăţia. În context, ea aminteşte de rezultatele studiilor privind fericirea popoarelor. Un raport direct proporţional între fericire şi creşterea economică a putut fi constatat numai în ţările extrem de sărace. Oamenii din statele cu un anumit grad de prosperitate nu sunt de părere că dacă deţii trei maşini în loc de una eşti de trei ori mai fericit. 

Günther Schmidt, specialist în resurse naturale şi colaborator al Băncii Mondiale, nu este convins că ţările industrializate au ajuns la suprasaturaţie şi că avântul economic ar trebui frânat. Privind la situaţia Greciei, expertul avertizează că tocmai lipsa creşterii economice a dus la scăderea prosperităţii şi a fericirii populaţiei. "Vom avea creştere economică orice ar fi. În câţiva ani, populaţia planetei va spori la nouă miliarde de locuitori. În plus, veniturile cresc mai ales în ţări ca India şi China. Aceşti oameni vor avea nevoie de mărfuri şi produse. Cine le va putea spune că n-ar trebui să le producă?!"
 a comentat Günther Schmidt. Prin natura lui, omul este o fiinţă creativă, a inventat tehnologii noi, a economisit bani, a investit în cercetare şi dezvoltare - acţiuni care au stimulat creşterea economică, adaugă Günther Schmidt. Pragmatic, ţinând seama de competiţia la nivel mondial, se mai pune şi întrebarea: conducerea cărui stat ar opta pentru mai puţină dezvoltare?

Tocmai de aceea, tema conferinţei ONU "Rio plus 20", programată în luna iunie, este privită cu scepticism. Aşa-numita "economie verde", pe care o vor propune specialiştii în cadrul reuniunii, ar fi menită să asigure o creştere economică ceva mai lentă, dar echilibrată, orientată social şi ecologic. Fără a ţine seama şi de aceşti ultimi doi factori, cândva, până şi mediul ar putea deveni o marfă tranzacţionată la Bursă - se tem unii participanţi la conferinţă.
Schimbare de paradigmă în zona euro

Timp de aproape un deceniu sindicatele germane au luptat prioritar pentru asigurarea locurilor de muncă şi mai puţin pentru majorarea salariilor. 
Prin creşterile moderate ale veniturilor pe piaţa muncii au contribuit involuntar la dezechilibrarea balanţei în zona euro: Germania a devenit mai performantă, în vreme ce la graniţa sudică a clubului salariile prea generoase şi creşterea bazată pe credite au dus la o puternică explozie a costurilor. Rezultatul este clar: statele din zona de periferie sudică ar fi avut nevoite să îşi subaprecieze moneda, ceea ce nu este posibil în condiţile monedei unice. 

De ceva vreme Christine Lagarde atrage atenţia asupra faptului că Germania ar trebui să aibă un consum mai sporit şi salarii mai mari. Este ceea ce a afirmat, cu insistenţă, actuala şefă a Fondului Monetar Internaţional, încă din perioada în care era ministru de Finanţe la Paris. 

Discuţii aprinse

În vremea aceea, apelul ei a provocat discuţii aprinse: nu cumva Germania ar trebui să îşi reducă nivelul de bună voie, pentru a amortiza criza din zona euro? În nici un caz, răspundeau economiştii. În asemenea condiţii, sudicii nu s-ar mai simţiţi obligaţi să îşi întărească economiile pentru a face faţă concurenţei. 

Între timp, situaţia s-a modificat. „Observăm modificări în sistemele salariale” a afirmat economistul şef al Commerzbank, Jörg Krämer. Spania şi Portugalia vor amortiza complet pierderile în următorii trei ani, susţine acesta. Motivul principal ar putea fi reducerea costurilor pe piaţa muncii, sector în care şi Irlanda face progrese.

Salarii mai mari

Statele din zona de criză câştigă teren în concurenţa cu Germania. La această realitate se adaugă şi majorările salariale, precum cele din serviciile publice germane: aproximativ 2 milioane de angajaţi se bucură, în Germania, de o creştere de 3,5% începând cu 1 martie 2012, urmând ca, după mai multe etape, să încaseze - din august 2013 - cu 4,9% mai mult, sporul salarial total după 18 luni ajungând la 6,3%.

 Cei peste 3,5 milioane de salariaţi din industria metalurgică şi electronică germană se bucură de cea mai mare creştere a veniturilor din ultimii 20 de ani. Angajatorii şi sindicaliştii au convenit pentru salarii cu 4,3% mai mari.

Susţinere politică?

Sindicatele se pot baza pe susţinerea politicienilor. Înainte de începerea negocierilor salariale, ministrul german de Finanţe, Wolfgang Schäuble, a declarat că este “în ordine, dacă la noi creşterile salariale sunt mai mari decât în alte ţări din zona euro"
. Germania şi-a făcut temele şi îşi poate permite majorări de salarii mai ample decât alte state: “Avem mulţi ani de reformă în spate“.

Această poziţie este împărtăşită şi de Comisarul European, Olli Rehn, care urmăreşte discuţiile din Germania privind majorarea salariilor şi relaxarea politicii anti-inflaţie, după cum a declarat în momentul prezentării Raportului Comisiei Europene privind economia: „Costuri mai mari pentru salarii susţin cererea pe piaţa internă, ceea ce echilibrează balanţa în întreaga economie din zona euro”
.

Sudul accelerează, Germania frânează: este acesta calea pentru ieşirea din criză? 
Politic, nivelarea diferenţelor din zona euro pare a fi dorită, dar economistul-şef al Commerzbank, Jörg Krämer, nu este convins de eficienţa acestor măsuri. “Uniunea monetară, per total, va avea de suferit dacă economia cea mai puternică pierde teren nu doar în confruntarea cu statele periferice de la sudul ei, ci şi cu restul statelor din afara zonei Euro.”
Germania şi Europa după cutremurul franco-elen

Alegerile din Franţa şi din Grecia au plasat-o pe Angela Merkel într-o situaţie de maximală dificultate, sporindu-i izolarea pe Bătrânul Continent. 

Dincolo de presiunile curente ale opoziţiei de stânga şi de previzibila înfrângere a creştin-democraţilor în Renania de Nord Vestfalia, setul de probleme majore, cu care se confruntă de un timp şefa executivului de la Berlin, a luat proporţii după alegerile franceze şi elene. Unele din aceste probleme conexe şi interdependente s-au acutizat perceptibil.
Un capitol ce părea pe cale de a fi închis, graţie pactului fiscal, s-a redeschis subit şi dramatic. Amploarea dificultăţilor grevând tentativele de rezolvare a crizei datoriilor şi viitorul zonei euro ar putea fi de natură să provoace nopţi albe experţilor coaliţiei guvernamentale germane de centru-dreapta. Atât aceştia cât şi experţii opoziţiei de centru stânga ştiu că nici o putere europeană - nici măcar dinamica Germania - nu va putea opune rezistenţă diverselor concurenţe globale. Ştiu cu toţii, chiar dacă evită să admită, că, fără dezvoltarem zona euro nu va putea rezista pe termen lung la Burse şi în competiţia tot mai dură cu economiile emergente precum India şi Brazilia - cu atât mai puţin în competiţia cu China.

Totodată, Germania are nevoie, pentru ea însăşi, de zona euro. Revenirea la marca germană s-ar putea vădi catastrofală pentru ţară întrucât, inevitabil,  moneda naţională s-ar aprecia vertiginos. Preţul prohibitiv al mărfurilor germane ar afecta grav capacitatea de a vinde produse în străinătate – iar economia ei se bazează pe exporturi.

În aceste condiţii, Berlinul este foarte motivat să se preocupe în mod deosebit de problema salvării zonei euro. 

Angela Merkel sub presiune crescândă

Angela Merkel nu este doar izolată pe plan extern, dar are şi ample greutăţi interne, alimentate şi de crescânda simpatie de care se bucură, în ultima perioadă, stânga germană.


A intervenit, în plus, un factor de natură a stârni o imensă îngrijorare.

Grupări extremiste islamice şi anti-musulmane, doar aparent meteorica apariţie a „piraţilor” fărâmiţează scena politică germană sporind riscurile ce planează asupra democraţiei ţării.

În trecut, Angela Merkel şi-a consolidat poziţia de lider cedând în repetate rânduri în faţa revendicărilor stângii. După victoria lui François Hollande, social-democraţii şi ecologiştii germani şi-au văzut confirmate speranţele legate de un reviriment al stângii europene şi şi-au reluat în forţă criticile la adresa prezumtivului caracter monoman al politicii de austeritate a cancelarului.

Potrivit opoziţiei, Angela Merkel nu ar fi acordat suficientă atenţie necesităţii de a se impulsiona creşterea economică revendicată, pe bună dreptate, de François Hollande.

La toate acestea, se adaugă enorma presiune externă exercitată de electoratul elen. La urne, grecii au dat, în mod conştient, câştig de cauză extremismului. Scrutinul elen transmite, astfel, un mesaj potrivit căruia Grecia este dispusă să rămână în zona euro - poate, şi în Uniunea Europeană - doar cu condiţia să se renunţe la măsurile draconice de austeritate impuse cetăţenilor ei. „Nu vă conformaţi doleanţelor noastre - vom continua să-i alegem pe extremişti” par a transmite, ca mesaj, alegătorii greci. 

Este adevărat că Angela Merkel a izbutit să depăşească, de-a lungul timpului, diverse crize - dar niciodată nu s-a confruntat cu un mănunchi de probleme atât de complexe precum cele date de ampla şi nuanţata criză europeană. 

Opţiunile germane 

La Berlin şi Bruxelles, un scenariu prezentat ani la rând de elitele europene ca fiind apocaliptic, cu un deznodământ fatal, care ar trebui evitat cu orice preţ, a devenit, subit, în egală măsură plauzibil şi acceptabil: Uniunea Europeană ar putea face faţă destul de bine ieşirii Greciei din zona euro, afirmă, nu fără temei, tot mai mulţi experţi.

Pe cale de consecinţă, Angela Merkel va face, o vreme, tot ce îi va sta în putinţă să reziste tot mai intenselor revendicări - de data recentă, chiar şi din partea FMI – în sensul renunţării la austeritate şi lansării creşterii economice bazate pe majorarea cheltuielilor publice. Germania dă semne că va ţine piept presiunii greceşti - dar, în raporturile cu Franţa, este obligată de situaţie să negocieze. Prevalându-se de lipsa de precizie a formulărilor prin care François Hollande le-a promis francezilor „renegocierea” pactului fiscal, Germania va amâna un timp decizia - dar sigur va ceda, in extremis, acceptând, aparent, un program de creştere economică de tipul celui reclamat de liderul francez.

Deocamdată - nu se ştie pentru cât timp (nicidecum mult!) Angela Merkel va refuza orice propunere franceză de natură să alimenteze îndatorarea şi inflaţia.

Deocamdată, va mai respinge, un timp, ideea eurobondurilor şi se va opune - tot deocamdată - solicitărilor în sensul transformării Băncii Centrale Europene în împrumutător internaţional (european) de ultimă instanţă..

Deocamdată - nu pentru mult timp. 
ÎN GERMANIA ŞI ÎN GRECIA EXTREMISMUL S-A MATERIALIZAT
Germania: „extremism la alegere”

În Germania extremismul a depăşit faza de pericol potenţial – s-a materializat, este efectiv. 

Extremismul islamic de tip salafist sau wahabit nu ameninţă doar viitorul Egiptului, dar a devenit un factor de violenţă şi de conflict şi în Germania.  

În Renania de Nord-Vestfalia, cel mai întins şi mai populat land german s-a declanşat ceea ce pare a fi debutul unui război între extremişti. 

În replică la manifestările unui grup de extremă dreapta, ai cărui reprezentanţi au exhibat caricaturi anti-islamice, avându-l în prim plan pe Mahomed, sute de musulmani salafişti au luat parte, la Bonn, la contra-proteste. Islamiştii i-au  atacat şi i-au înjunghiat pe poliţiştii trimişi să calmeze spiritele şi să restaureze ordinea.

 Ministrul de interne regional, social-democratul Ralf Jäger, s-a arătat consternat şi indignat în special de membrii grupării regionale Pro-NRW, o mişcare cotată de serviciile secrete germane ca fiind de extremă dreapta. Membri ai acestei grupări participaseră la manifestaţia anti-islamică de lângă o moschee, degenerată în violenţe. 

Atacurile cu arme albe ale grupului de 500-600 salafişti adunaţi la contrademonstraţia din Bonn s-au soldat cu rănirea a aproximativ 30 de poliţişti germani, între care doi au fost internaţi în spital cu răni grave. Poliţia a pus capăt manifestaţiei după trei sferturi de oră de la debutul ei.

Ciocniri similare au avut loc la Solingen. La Bonn, forţele de ordine au reacţionat la excesele extremiste operând peste 100 de arestări. Poliţia investighează în prezent tentativele de crimă.

 Ministrul renan de interne consideră că extremiştii de dreapta şi-au derulat acţiunile provocând în mod conştient şi deliberat violenţele extremiştilor islamici. Potrivit ministrului federal de interne, Hans Peter Friedrich „salafismul constituie celula de bază a terorismului islamist din Germania”
.

Serviciile secrete germane, la rândul lor, sunt de părere că salafismul, care propagă un tip extremist de credinţă islamică, similar celui saudit, ce violează flagrant, de pildă, drepturile femeilor, constituie, ca mişcare, polul ideologic capabil să atragă mulţi islamişti germani pregătiţi să se dedea violenţelor.

Unii analişti apreciază că nu ar fi exclus ca violenţele să aibă drept consecinţă, interzicerea partidului anti-musulman Pro-NRW, care încearcă să adune cât mai multe voturi din instigarea la ură împotriva celor aproximativ patru milioane de credincioşi islamici din Germania. 

În acelaşi timp, salafiştii continuă să revolte mulţi cetăţeni, întrucât şi-au extins în toate marile oraşe germane acţiunile de prozelitism, încercând să-i convertească pe germanii creştini.

„Numele este destin”

 Nu a fost nevoie ca Partidul Piraţilor să obţină mandate în executivele din câteva landuri federale pentru a demonstra, public, ce tip de forţă politică este. Simpla denumire a partidului spune cine sunt şi ce vor membrii săi. 

 Agreat, simpatizat, stimulat în faza dezvoltării sale embrionare de către intelectuali şi artişti, Partidul Piraţilor, odată ajuns „în stadiul juvenil”, s-a transformat într-un temut adversar al celor care pledează cauza şi luptă pentru respectarea dreptului de proprietate intelectuală.

 Deşi lipsiţi de program, anarhici, dogmatici în revendicarea transparenţei absolute, a accesului liber la bunurile intelectuale, artistice, culturale, accesibile doar contra cost încă şi în spaţiul digital, „Piraţii” calcă în picioare unul din drepturile fundamentale ale omului: dreptul la proprietate.

Amara revelaţie i-a determinat pe unii analişti să întrevadă un nucleu marxist în confuzele revendicări ale „piraţilor”. Spirite mai lucide şi curajoase au pus degetul pe rană, reamintindu-le celor înclinaţi să ignore realitatea că numele partidului vorbeşte de la sine: piraţii fură, jefuiesc, consumă, se înfruptă din ceea ce nu le aparţine.

Valoarea imaterială, gratuitatea actului estetic nu justifică accesul prin efracţie la aceste bunuri. „Piraţii” ştiu prea bine că numai când dreptul de proprietate intelectuală este anulat, piratarea textelor literare, audio, muzicale, plastice, vizuale, protejate de copyright, încetează să mai fie un delict.

Instituţionalizarea Partidului Piraţilor, creşterea gradului său de popularitate şi intrarea în Parlamentele a patru landuri federale, deopotrivă cu extravaganţele unora dintre membrii rebelei formaţiuni, i-au determinat pe nemţi  să abordeze mult mai serios unele declaraţii ale „piraţilor”, care, iniţial, au fost percepute ca simple teribilisme.
. 
Bernd Schlömer este noul şef al Partidului Piraţilor - formaţiune nonconformistă, al cărei rol devine tot mai serios pe scena politică germană. În prezent, formaţiunea este cotată în sondaje cu 13% din preferinţele electoratului şi se aşteaptă să intre în Parlamentul federal la alegerile generale din 2013.

La Congresul Naţional al Partidului Piraţilor, desfăşurat la Neumünster, Bernd Schlömer a fost votat de 67% din membri pentru principala funcţie în partid. Sarcina lui: profesionalizarea formaţiunii. Bernd Schlömer, în vârstă de 41 de ani, este director în Ministerul federal al Apărării şi a stabilit ca obiectiv obţinerea a 6,5% din voturi la alegerile de anul viitor, suficient pentru a accede în Bundestag.
 Ascensiunea autointitulaţilor piraţi pe scena politică germană este neaşteptat de rapidă. Ei au câştigat deja accesul în două legislative regionale, la Berlin şi în landul Saar. Totuşi, realizările deosebite de până acum nu au redus tensiunile de la congresul naţional, unde s-a schimbat conducerea, s-a luat poziţie împotriva extremiştilor de dreapta aciuaţi în partid şi a fost criticată presa pentru relatări considerate nedrepte.

 Partidul nu are, deocamdată, un program politic clar şi nici nu ştie dacă doreşte să fie în opoziţie sau la guvernare. Fostul şef, Sebastian Nerz, se pronunţase pentru eventuala intrare într-o coaliţie de guvernământ, fapt pentru care a fost criticat dur de numeroşi colegi şi, în cele din urmă, schimbat din funcţie.

Formaţiunea - atipică pentru establishmentul politic german - doreşte să conserve caracteristicile care o individualizează. "Piraţii" vor reprezenta, deci, în continuare, o provocare la adresa sistemului politic actual.

Ei au devenit cunoscuţi ca apărători ai libertăţii Internetului: download-uri gratuite pentru toţi, control minim al acestui mediu comunicaţional. Obiective insuficiente însă pentru a juca un rol semnificativ în politica mare. Până anul viitor, „piraţii” au timp însă să se pregătească iar susţinerea lor sporeşte atât în sondaje cât şi ca număr de membri Fiecare al treilea german ar fi dispus să îi voteze - în sondajele institutelor demoscopice, îi depăşesc pe verzi şi liberali. Simpatizanţii lor provin din toate partidele – iar ca segment psihologic, în special din categoriile abstinenţilor şi frustraţilor politic. 

Care este secretul atracţiei exercitate de „piraţi”?

Observatorii scenei politice asistă cu stupoare  la sporul de popularitate al Partidului Piraţilor - care, în locul unui program coerent, afişează ignoranţă clamînd, în acelaşi timp, dorinţa de a reforma sistemul politic existent, de a institui democraţia directă, participativă, transparenţa absolută.

Se cunoaşte mai bine ce nu vor piraţii - mai puţin, ceea ce vor. Înregistraţi oficial ca partid, în Germania, în 10 septembrie 2006, „piraţii” îşi articulează - şi după cei aproape şase ani de existenţă, şi după ce şi-au făcut intrarea în Parlamentele de land şi în Bundestag - mai clar „idiosincraziile” decît preferinţele sau obiectivele.

Ingenuitate politică

„Piraţii” luptă împotriva stocării datelor convorbirilor telefonice şi, în internet; împotriva controlului exercitat de stat asupra cetăţenilor; consideră drepturile de autor - ca, de altfel, întregul sistem de patentare a invenţiilor - ca fiind chestiuni anacronice. 
Din programul lor lipsesc temele cheie ale politicii. Protecţia mediului - de exemplu - se rezumă la patru paragrafe, politica economică şi cea financiară nu se numără printre preocupările lor. 
Sunt foarte dedicaţi luptei pentru suspendarea interdicţiei de a dansa în vinerea mare şi pentru desfiinţarea listei raselor canine. 
Doresc un salariu de bază pentru toţi cetăţenii - fie că muncesc, sau nu. 
Piraţii si presiunea sistemului

Din Partidul Piraţilor fac parte şi foşti membri ai unor formaţiuni de extremă dreapta sau stînga. Invitată la un talk-show, secretara pentru probleme politice a Partidului Piraţilor, Marina Weisband, a fost copleşită direct şi dur de moderator cu reproşuri vizînd convingerile antisemite, naziste şi rasiste ale unor membri ai tinerei formaţiuni – dar Marina Weisband a refuzat să asume faptul că sunt direct înrudiţi cu naziştii. 
Asaltată, pe parcursul emisiunii, şi via Internet, cu critici virulente la adresa formaţiunii din care face parte, Marina Weisband s-a retras din platou. A fost doar un episod din confruntarea permanentă a noului partid cu sistemul, cu regulile, tabuurile şi convenţiile sociale.

Or, „piraţii” au intrat în scenă spre a schimba sistemul, care este stabil, datează de 63 de ani, este dominat încă de cele două mari partide - social democrat şi creştin democrat/ creştin social. Apariţia pe firmament a ecologiştilor şi a partidului stîngii, care, la rândul lor, şi-au dorit iniţial să schimbe regulile jocului, nu s-a soldat cu modificări radicale, dar cu adaptarea celor două formaţiuni la sistem.

Avantajul efectului noutăţii Partidului Piraţilor

Şansa „piraţilor” ţine de existenţa unui dezinteres general, a unei stări de neîncredere a cetăţeanului de rînd în clasa politică - simptomatologie specifică „postdemocraţiei”. Pe acest fundal, spontaneitatea, ingeniozitatea, francheţea, convingerea piraţilor că pot interveni direct în viaţa politică sunt seducătoare şi par a avea virtuţi revigorante. Impresia este. Însă, amăgitoare, întrucât „piraţii” au serioase carenţe. Ei ignoră faptul că în marile comunităţi democraţia nu funcţionează bine fără forme reprezentative. La aceasta se adaugă şi absenţa unui solid program politic - un mare număr de membri ai partidului descifrând foarte serioasele, eficientele şi pe alocuri discretele reguli ale jocului politicii printr-o grilă ludică, uitînd că totala transparenţă face mai degrabă rău decît bine bunului mers al treburilor Cetăţii.

Un subiect aparte: imigraţia în Germania- pericole şi necesităţi

Germania caută specialişti şi este pusă în faţa unui val de imigranţi, cei mai mulţi dintre ei originari din ţările grav afectate de criză. 

Statisticile oficiale atestă că tot mai mulţi imigranţi din ţările europene afectate de criză vor să îşi încerce şansele în Germania. Anul trecut, aproape 24.000 de cetăţeni greci au decis să se mute în Germania - cu 10.000 mai mulţi decât în 2010, ca procentaj însemnând un surplus de 90%. Şi imigranţii de origine spaniolă au ales Germania.

În 2011, 958.000 de noi cetăţeni au fost înregistraţi la primăriile din Germania - din nou, ca procentaj, o creştere de 20%. Un alt motiv pentru recordul absolut al ultimilor 15 ani este şi eliminarea, în 2011, a barierelor pe piaţa muncii germane pentru cetăţenii din răsăritul şi sud-estul Uniunii Europene.Tot mai mulţi polonezi, unguri şi români au ales să trăiască în Germania.

Semnale diferite pentru imigranţi 

Peste jumătate dintre cei care se adresează centrului de consiliere din Neukölln sunt bine calificaţi: „De multe ori sunt ingineri, medici şi alţi absolvenţi de studii superioare, care nu îşi pot imagina viitorul în ţările lor. De multe ori sunt tineri” dezvăluie angajata centrului. 
Economia germană ar trebui să îi întâmpine cu braţele deschise. Modificările demografice au dus la un vid de specialişti: piaţa muncii are nevoie de două milioane de persoane bine calificate, după cum apreciază şeful asociaţiei angajatorilor Marina Hundt. "Foarte importantă este o atmosferă de bun venit, care să îi convingă pe oameni că sunt doriţi în Germania" spune Marina Hundt.

Situaţia noilor veniţi nu este, însă, deloc uşoară. Până în urmă cu puţin timp, imigranţii din statele comunitare care îşi căutau un loc de muncă în Germania aveau dreptul la ajutor social şi puteau lua parte la cursuri de limbă şi integrare. "Era foarte bine, se investea în integrare", mai spune angajata centrului berlinez. De câteva luni, asemenea cereri sunt respinse la oficiul forţelor de muncă. 

Întrucât necesarul de forţă de muncă bine calificată din Germania este mai mare decât oferta de pe piaţa europeană, guvernul federal se adresează acum şi specialiştilor din afara spaţiului comunitar. Cu aşa numita „carte albastră” este facilitat accesul pe piaţa muncii din Uniunea Europeană – implicit, din Germania. Recent au intrat în vigoare regulile potrivit cărora absolvenţii de studii superioare, care pot dovedi că vor câştiga 44.800 de euro anual, primesc drept de muncă în Uniunea Europeană. În cazul meseriilor în care absenţa specialiştilor este şi mai acută, graniţa coboară la 35.000 de euro. După trei ani, noii veniţi primesc dreptul de şedere permanentă în Germania, pentru ei şi familia lor. 

Extremismul grecesc- efectul îndelungatei impuse austerităţi?

Criza fecundează extremismele la fel cum somnul raţiunii naşte monştri. Ceea ce s-a petrecut în Grecia a evidenţiat fenomenul care dă angoase nu doar marilor partide, dar şi editorialiştilor şi analiştilor politici. 

Fie şi în procentaje mici, extremiştii sunt un pericol real pentru bunul mers al democraţiei şi pentru binele cetăţenilor. Nu era nevoie de o nouă demonstraţie pe viu pentru a confirma acest adevăr - din păcate deja validat de istorie. Alegerile din Grecia au readus în prim plan anumite „minorităţi”
 ale căror strigăte se fac tot mai puternice - fie că provin din zona de extremă stânga sau din cea de extremă dreapta a spectrului politic. Aceste mişcări constituie şocuri exogene pentru partidele tradiţionale, formaţiunile mari care de decenii ghidează proiectul Europa. 

Acum, criza în general şi situaţia economică aparte a Greciei, în special, sunt preocupările de prim ordin ale clasei politice europene, ceea ce este logic: curmarea cauzelor duce şi la încetarea efectelor. Situaţia este cu atât mai gravă cu cât „terapia” aplicată, până acum, pentru vindecarea „pacientului elen” – încă o scădere a salarilor, încă o mărire a preţurilor, etc - a agravat starea de suferinţă a Greciei.

Conştientizarea greşelilor făcute în cazul Greciei a fost catalizatorul demersului uşor „nerăbdător” al lui Herman van Rompuy, şeful Consiliului UE, de a formula noua prioritate – stimularea creşterii economice.

A fost nevoie, aşadar, ca opt state ale zonei monetare euro să alunece în recesiune, ca în Grecia să jubileze partidele extremiste, pentru ca Bruxelles-ul să accepte adevărul: mult lăudata politică de austeritate duce Europa la pieire. Or, experţii economici au avertizat din timp asupra acestui risc, propunând şi reţeta salvatoare: pentru a declanşa creşterea economică este nevoie de oameni, inovaţii şi capital. Responsabililor de la Bruxelles le revine menirea să combine, eficient, cele trei componente
.

Pînă atunci însă, ce e de făcut cu Grecia? 

Die Welt propune o stopare a ajutoarelor pînă cînd grecii se vor decide dacă vor sau nu să mai facă parte din zona monetară euro, cu condiţia să respecte acordurile stabilite. Frankfurter Allgemeine Zeitung merge mai departe şi consideră intolerabilă insolenţa cu care liderul extremei stînga elene aruncă la coşul de gunoi politica de austeritate, solicitând continuarea necondiţionată a ajutoarelor. Cu aceasta, însă, s-a ajuns în punctul în care ipoteza ieşirii Greciei din zona monetară euro nu mai este o catastrofă, dar consecinţa dezagreabilă - însă logică - a actualei politici elene. Astfel, Europa s-ar elibera din strînsoarea în care singură s-a automanevrat, conchide ziarul citat.

Pentru ziarul L'Alsace, părăsirea zonei monetare euro de către Grecia este chiar demult scadentă. La Paris, Le Figaro consideră că ipoteza ar duce la ruină nu doar Grecia, dar ar deplasa întreaga Uniune Europeană într-o situaţie extrem de periculoasă, acreditând impresia că şi alte ţări - precum Spania, în primul rînd - ar urma să aibă aceeaşi soartă.

De la pericolul extremismului la controlul asupra libertăţii: 

totul se leaga cu totul
În plină criză a datoriilor, asistând la tragedia elenă fără a mai exclude, cu toate nefastele ei urmări şi pentru restul ţărilor, excluderea Greciei din zona euro, consternată de resuscitarea extremismului, presa face un demers surprinzător, neobişnuit chiar.

Practic, oferă articole despre conceptul de libertate. Actul este, însă, lipsit de acea gratuitate specifică textelor literare sau filozofice, fiind legat de realitatea imediată, cea de toate zilele, începînd cu libertatea pieţelor financiare de a se autoregla, cu libertăţile garantate de Constituţie, dar şi cu cele excesive, revendicate de Partidul Piraţilor, spre a termina cu libertatea fiecăruia de a spune tot ce gândeşte, de a-şi insulta adversarii.

Limitele morale ale libertăţii

Sub semnătura lui Dirk Kurbjuweit, Der Spiegel publică eseul intitulat „Despre libertatea lupilor” - titlu inspirat de o formulă a filozofului Isaiah Berlin „Libertatea lupilor înseamnă moartea oilor”. Eseul debutează cu o scandaloasă afirmaţie în sensul susţinerii ideii de control şi cenzură.

Citind textul, afirmaţia nu mai pare revoltătoare: insolenţa cu care aşa-zişii noi militanţi pentru drepturile civile, alias „piraţii”, revendică totala libertate de a face, spune sau consuma orice, pe Internet, perverteşte însăşi preţioasa noţiune de libertate.

În eseu sunt citate câteva dintre celebrele definiţii ale libertăţii, date de-a lungul istoriei. Poate, cea mai potrivită cu situaţia criticată este definiţia-avertisment dată libertăţii de Karl Popper: ”(…) fără pavăza legii, libertatea se transformă în tirania celor puternici împotriva celor slabi”.

Excese în mediul digital

După două săptămîni de la publicarea eseului lui Dirk Kurbjuweit în Der Spiegel -  autorul îngrijorându-se, printre altele, şi de posibilitatea ca Internetul să se transforme într-o şcoală a barbariei- Frankfurter Allgemeine Zeitung publica, pe prima pagină, un editorial intitulat „Libertate - un mesaj necesar”.

Autorul, Rheinhard Müller, declara că se simte provocat de revendicările „piraţilor”, mai cu seamă de cele care nu ţin cont de drepturile de autor şi nici de proprietatea intelectuală. Aşa cum este ea concepută de acest partid care cucereşte o bună doză de simpatie în detrimentul partidelor tradiţionale, libertatea devine o noţiune imponderabilă, cei care se prevalează de ea nu asumă responsabilităţi – dimpotrivă, se slujesc de ea în detrimentul celorlalţi.

Dacă, în campaniile electorale, invocarea libertăţii nu este la fel de „rentabilă” precum este promisiunea de a garata securitatea membrilor unei comunităţi (dată fiind şi complexa relaţie libertate vs securitate) în economia de piaţă recursul la noţiunea de libertate este valută forte.

Publicistul german le semnalează, însă, cititorilor că modul în care pieţele financiare, speculanţii, au înţeles să se slujească de libertate aminteşte de cel revendicat de „piraţi”: fără oprelişti, fără scrupule, fără remuşcări.

Libertate şi responsabilitate

Este adevărat că libertatea este limitată şi de condiţia materială şi fizică a individului uman: un om bolnav, fără resurse, fără adăpost, încetează a mai fi liber. Aici intervine rolul societăţii şi al statului. Dar, nu trebuie uitat că, înainte de toate, fiecare este răspunzător pentru  propria sa persoană, atrage atenţia autorul textului.

Din obiectivul autorului nu scapă nici actuala criză a datoriilor, în care mecanisme de „salvare” supranaţionale strangulează prin deciziile lor spaţiul de manevră al statului de drept. Faptul că aşa numitul Mecanism European de Stabilitate se sustrage controlului direct, având o activitate „strict confidenţială”, faptul că funcţionarii săi sunt imuni ar trebui să-i incite pe cetăţeni să treacă la acţiune.
Cele două texte pot fi citite şi ca pledoarii intelectuale, poziţii manifeste împotriva extremismelor şi extravaganţelor politice care proliferează în vremuri nesigure, de criză.

FLASH
IRANUL, SUBIECT DE NEGOCIERI

Poziţia SUA faţă de intenţiile republicii islamice de a îmbogăţi uraniu este clară: Iranul trebuie să permită inspectarea instalaţiilor sale nucleare şi să înceteze îmbogăţirea uraniului la grad foarte ridicat.
Un progres al acestor negocieri ar cântări greu în campania electorală a lui Barack Obama, care este deja „vânat” de republicani. Aceştia îl acuză pe preşedintele american de lipsă de fermitate în politica externă, în vreme ce Israelul consideră discuţiile de la Bagdad o pierdere de vreme, iar sancţiunile împotriva Iranului, inutile.

„Nu vorbele, ci faptele Teheranului contează”
 a declarat Obama înainte de începerea discuţiilor din Irak. Purtătorul de cuvânt al preşedinţiei americane, Jay Carney, a subliniat că Statele Unite nu vor evalua diferendul atomic cu Iranul pe baza documentelor pe care această ţară le semnează, dar prin prisma „unor acţiuni concrete ale Teheranului”.

Administraţia americană speră să se ajungă la un compromis între Iran şi Agenţia Internaţională pentru Energie Atomică, ceea ce ar permite inspectorilor  analizarea instalaţiilor nucleare iraniene. Washingtonul nu se mulţumeşte, însă, doar cu inspectarea centrelor militare de cercetare iraniene, argumentând că Teheranul a avut suficient timp la dispoziţie pentru a le „prepara”.
În vreme ce Rusia intenţionează să propună Iranului îmbogăţirea uraniului cu maximum 20%, Statele Unite doresc ca acest lucru să nu se întâmple deloc, mai exact solicită încetarea tuturor cercetărilor tehnologice militare de la baza subterană Fordow, situată în apropierea oraşului sfânt Qom. 

Este neclar în ce măsură Barack Obama va dori să îşi însuşească mesajul Israelului, care solicită cedarea de către Iran a celor aproximativ 100 de kg de uraniu îmbogăţit în proporţie de 20%. Chiar şi în situaţia în care Teheranul acceptă o largă paletă de propuneri care i-au fost făcute, SUA nu vor relaxa sancţiunile împotriva Iranului, a anunţat Casa Albă. „Nu ne aflăm într-o fază în care să venim cu contra-oferte pentru Iran” a declarat purtătorul de cuvânt al lui Barack Obama.

Republicanii, prin vocea lui Mitt Romney - candidatul acestora pentru preşedinţie - critică „indecizia” lui Obama, declarând, asemenea israelienilor, că negocierile cu republica islamică sunt o pierdere de vreme, întrucât sunt ameninţate, în continuare, vieţi omeneşti.

„Când văd cu câtă uşurinţă vorbesc unii despre război, aş dori să le amintesc acestora costurile umane ale unui asemenea conflict” a declarat Barack Obama în replică la acuzaţiile care i se aduc. Pentru a evita un eventual atac israelian asupra Iranului înainte de alegerile prezidenţiale din SUA, americanii i-au promis guvernului Netanyahu 270 milioane de dolari pentru un „program de apărare” denumit „domul de fier”, menit a neutraliza rachete iraniene.
Iranul nu renunţă la drepturi în materie de energie nucleară

 Teheranul a reiterat că nu va ceda în faţa presiunilor internaţionale şi nu va renunţa la drepturile sale în materie de energie nucleară, cu mai puţin înaintea reluării negocierilor cu marile puteri, la Bagdad. 
Negociatorul-şef iranian Saed Jalili a declarat în cadrul unui discurs difuzat de televiziunea de stat, că „Iranul participă la negocieri dintr-o poziţie de forţă, posibilă graţie rezistenţei noastre în faţa presiunilor internaţionale. Graţie acestei rezistenţe am reuşit să apărăm drepturile poporului iranian. Poporul iranian nu va renunţa niciodată la drepturile ce-i revin.”

După 15 luni de blocaj, Iranul şi Grupul 5 plus 1, compus din SUA, Rusia, China, Franţa, Marea Britanie şi Germania, au reluat în aprilie, la Istanbul, negocierile în vederea depăşirii controversei nucleare.

Discuţiile au fost calificate drept „pozitive” de cele două părţi.
Occidentalii îi bănuiesc pe iranieni că urmăresc să se doteze cu arma atomică sub pretextul derulării unui program nuclear civil. Teheranul respinge acuzaţiile, insistând că ţara are dreptul, în calitate de semnatară a Acordului de neproliferare atomică, să desfăşoare un program nuclear paşnic, menit să îi acopere nevoile de curent electric. 

Iranul este supus unor sancţiuni internaţionale, mai ales unui sever embargo bancar şi comercial impus de state occidentale care şi-au anunţat intenţia de a renunţa total la importurile de petrol iranian.
La sfârşitul lunii martie, preşedintele SUA, Barack Obama, a avertizat că Iranului nu-i mai rămâne prea mult timp pentru a rezolva criza nucleară pe cale diplomatică.

Până nu demult, occidentalii încercau să convingă Teheranul să suspende complet operaţiunile de îmbogăţire a uraniului. Mai nou, însă, potrivit mass media americane, SUA ar putea accepta o îmbogăţire a uraniului în Iran, la un nivel de sub 5 %. Responsabili iranieni au sugerat, la rândul lor, în ultimele săptămâni, că ţara ar putea opri procesul de îmbogăţire a uraniului la nivelul de 20% după ce a completat stocul necesar fabricării combustibilului pentru reactor. Îmbogăţirea la nivelul de 20% slujeşte exclusiv scopurilor civile. Pentru fabricarea unei bombe atomice este nevoie de o îmbogăţire a uraniului la nivelul de aproximativ 90 %. 
Iranul va lansa anul viitor construcţia unei a doua centrale nucleare la Bushehr (sud), alături de centrala actuală construită de Rusia, a anunţat televiziunea de stat, citându-l pe şeful programului nuclear iranian Fereydoun Abbassi Davani. “Iranul va construi anul viitor o centrală nucleară de 1.000 de megawaţi la Bushehr”
 a declarat Abbassi Davani fără a preciza dacă Rusia va fi asociată în acest proiect.
RĂZBOIUL CIVIL ÎN SIRIA- OBSERVATORI NEPUTINCIOŞI

Trupele guvernamentale siriene şi luptătorii opoziţiei ucid, torturează şi comit abuzuri. În fiecare zi, vin noi informaţii despre schimburi de focuri, bombardamente şi atentate. 

Violenţe ieşite din comun şi atrocităţi s-au petrecut în oraşul Hula, din centrul ţării, soldate cu moartea cel puţin 32 de copii. Au fost atacate cu tancuri casele localnicilor. Potrivit activiştilor pentru drepturile omului, trupele regimului Assad au atacat cartierul Taldo cu tunuri şi aruncătoare de rachete. Au fost lansate sute de grenade şi rachete.

Armistiţiul negociat în planul de pace încheiat sub medierea lui Kofi Annan, care ar fi trebuit să intre în vigoare din aprilie, este valabil doar pe hârtie. Tot mai muIţi membri ai opoziţiei se înarmează. Gruparea Armata Liberă Siriană a cerut ONU să pună imediat capăt conflictului, în caz contrar urmând să nu mai respecte armistiţiul.

 O comisie de anchetă a Comitetului ONU pentru Drepturile Omului a avertizat deja asupra militarizării accentuate a conflictului din Siria. Generalul Robert Mood, şeful misiunii de observatori din Siria, a calificat situaţia din ţară, în urma masacrelor, drept o tragedie.

300 de observatori la nivelul întregii ţări
Generalul Robert Mood încă se declara optimist cu privire la reuşita misiunii sale. S-a constatat atunci o uşoară detensionare a atmosferei, potrivit rapoartelor observatorilor străini.

Aproximativ 260 de observatori ONU se află deocamdată în Siria iar numărul lor va fi majorat la 300. Germania va participa la misiune cu zece cadre militare.

 Trupele neînarmate ale ONU vor supraveghea aplicarea planului în şase puncte negociate de emisarul special al Naţiunilor Unite şi Ligii Arabe, Kofi Annan. Planul prevede demararea unui dialog politic cu opoziţia, asigurarea accesului organizaţiilor umanitare, eliberarea deţinuţilor politici, libertate de mişcare pentru jurnalişti, libertate de întrunire şi de a protesta pentru populaţie.
 Până acum însă, regimul preşedintelui Bashar al-Assad nu a îndeplinit aceste condiţii, susţine Corinna Hauswedell, cercetătoare la un institut de studii politice internaţionale din Bonn. Prin aparenta acceptare a planului Annan, preşedintele Bashar al-Assad ar fi dorit doar să câştige timp şi să reducă presiunile exercitate de comunitatea internaţională. Pentru a pune capăt conflictului, Al-Assad ar trebui să demisioneze sau, cel puţin, să cedeze parţial puterea, opoziţiei. "Acest lucru nu se află însă în mod clar pe agenda regimului sirian" afirmă politologul Corinna Hauswedell. Din contra, forţele siriene continuă să-i atace pe demonstranţi şi pe susţinătorii opoziţiei, după cum au demonstrat şi  masacrele din ţară.

Mai multă presiune asupra regimului

 
Rolf Mützenich, purtător de cuvânt pe probleme de politică externă al grupului parlamentar social-democrat, se îndoieşte de capacitatea de compromis a regimului Assad. Din acest motiv, presiunea asupra Damascului ar trebui intensificată: "Mi-aş fi dorit ca, la adresa regimului sirian, Consiliul de Securitate al ONU să adopte o rezoluţie mai dură "
. Consiliul este însă divizat: China şi Rusia, ţări cu drept de veto, au împiedicat adoptarea de măsuri mai dure împotriva lui Bashar al-Assad. 
Câţiva membri ai opoziţiei de la Damasc cer o intervenţie militară internaţională fără mandat ONU. Politicianul german Mützenich respinge însă o astfel de abordare: „Acţiunile unilaterale, neaprobate de forurile internaţionale, nu vor rezolva problemele.”
 Guvernul german este de aceeaşi părere. Pe plan internaţional există, de altfel, în prezent, o disponibilitate foarte redusă pentru susţinerea unei intervenţii armate în Siria.

Fără arme pentru opoziţie

Politologul Corinna Hauswedell nu este de acord cu înarmarea opoziţiei siriene: „Aceasta ar fi o politică de tip kamikaze, atâta timp cât ne dorim rezolvarea paşnică a conflictului.” Opoziţia siriană este sprijinită financiar de state bogate din Golful Persic precum Arabia Saudită, Qatar sau Emiratele Arabe Unite. Banii ar servi ca fonduri de venituri pentru rebelii sirieni. Nu este exclusă, desigur, cumpărarea de arme cu aceşti bani.

Corinna Hauswedell consideră că este prematur să se renunţe la planul Annan: „Pentru moment, nu avem alternativă.” Se impune o abordare realistă, crede şi deputatul Mützenich. „Planul Annan este în prezent singura tentativă a comunităţii internaţionale de rezolvare a problemei siriene. Din păcate trebuie să lucrăm cu ceea ce avem disponibil.”
Un lucru este, însă, clar pentru şeful grupării de observatori din Siria, generalul Robert Mood: „Dacă părţile combatante nu oferă vreo şansă dialogului, atunci nici observatorii nu pot contribui deloc la pacificarea Siriei, indiferent cât de mulţi sunt desfăşuraţi în această ţară.”

Opoziţia siriană este scindată

La putere se menţine cel care ştie să îşi dezbine adversarii. Divide et impera a fost principiul aplicat cu succes de Hafez al-Assad timp de peste trei decenii. 

Iniţial, s-a sprijinit pe comunitatea sa religioasă, a alawiţilor, favorizându-i în detrimentul celelalte grupuri etnice şi religioase din Siria. Apoi, când acea bază de putere s-a dovedit prea fragilă, a chemat în tabăra puterii şi părţi ale elitei sunite şi creştine. Fiind în anturajul lui al-Assad, au făcut cu toţii afaceri foarte profitabile. Al-Assad, la rândul lui, s-a putut baza pe ei întrucât marile profituri anulau orice posibilă tentaţie a dizidenţei.

Sistemul a fost preluat cu succes şi de moştenitorul  Bashar al-Assad. În contextul tulburărilor cu care se confruntă ţara în prezent, trupele guvernamentale reprimă cu asprime mişcarea de opoziţie. Sarcina nu le este uşurată de faptul că opoziţia este divizată. În rândul opoziţiei nu există consens, exceptând subiectul înlăturării clanului Assad de la putere. 
Diversele grupări ale opoziţie siriene nu au reuşit să se pună de acord asupra celor trei chestiuni fundamentale, apreciază Huda Zein, profesor la Centrul pentru Studii privind Orientul Apropiat şi Mijlociu al Universităţii Marburg. Prima dintre acestea se referă la o intervenţie militară. În vreme ce Consiliul Naţional Sirian (SNC), care activează în străinătate, aprobă o intervenţie, Comitetul Naţional de Coordonare pentru o Schimbare Democratică (NCC), activ în ţară, respinge această variantă. În timp ce unii văd în această opţiune metoda de a pune rapid capăt violenţelor din ţară, ceilalţi se tem că, dimpotrivă, violenţele vor lua amploare într-o astfel de situaţie. La fel de controversată este şi chestiunea înarmării „Armatei Libere Siriene”, de opoziţie.Mai mult, cele două grupări de opoziţie urmăresc strategii diferite în privinţa raporturilor cu regimul Assad. SNC refuză dialogul cu puterea, iar NCC consideră că acesta este indispensabil. SNC este conservator, fiind format, cu precădere, din membri ai Frăţiilor Musulmane - în timp ce NCC este alcătuit, preponderent, din grupări liberale de stânga, adepte ale statului secular.

„Amândouă grupările s-au îndepărtat de poporul sirian” consideră jurnalista şi activista pentru drepturile omului Rula Asad. „Oamenii care trăiesc şi lucrează în Siria nu se mai văd reprezentaţi de cele două grupări, fiindcă acestea mai mult comentează ce se întâmplă, în loc să se implice direct. SNC este teleghidat din străinătate, NCC, cel puţin parţial, tot de acolo.”
 Huda Zein este de aceeaşi părere, adăugând că „populaţia siriană are impresia că nu este sprijinită nici de comunitatea internaţională, nici de opoziţie, că este lăsată singură în faţa brutalităţii regimului”.

ALEGERILE DIN EGIPT: REZULTAT DEZAMĂGITOR

Un islamist, dar şi un fost ministru al regimului Mubarak au obţinut rezultate bune în primul tur al alegerilor prezidenţiale. Ţara pare acum scindată, consideră în comentariul său Rainer Sollich. Chiar dacă rezultatul definitiv întârzie, cel mai mare înfrânt al primelor alegeri prezidenţiale libere din istoria Egiptului este cunoscut. Este vorba de tinerii activişti liberali, care l-au alungat din funcţie, cu mai bine de un an în urmă, pe Hosni Mubarak, dând dovadă de mare curaj.

 Aşa-numiţii "revoluţionari Facebook" au luptat cu 15 luni în urmă pentru mai multă echitate, democraţie şi o societate civilă modernă, dorind o radicală  schimbare de sistem în ţara lor. Întreaga lume a urmărit cu mare simpatie revolta împotriva regimului Mubarak, amintindu-şi chiar de schimbările istorice din Europa Centrală şi de Est petrecute cu mai bine de două decenii în urmă.

Totuşi, caldul interes al străinătăţii a dispărut rapid după rezultatul alegerilor parlamentare din iarna trecută, soldate cu o victorie clară a Frăţiilor Musulmane şi a salafiştilor. Rezultatul a demonstrat că majoritatea poporului egiptean are alte priorităţi. Oamenii îşi doresc mai ales siguranţă şi stabilitate, au nevoie de locuri de muncă şi de perspective economice.

Indiferent că place sau nu, egiptenii îşi doresc de asemenea o ţară în care religia lor islamică să fie omniprezentă. Totodată, aproape la fel de mulţi par a fi dispuşi să tolereze o influenţă nedemocratică a armatei sau a fidelilor fostului regim asupra scenei politice, din dorinţa de a împiedica islamizarea ţării. Egiptul pare a fi divizat în două tabere.

 Victoria candidatului Frăţiilor Musulmane, Mohammed Mursi, în primul tur al prezidenţialelor, nu este, cu siguranţă, rezultatul dorit de Occident. Desigur, Fraţii musulmani au rădăcini adânci în societatea egipteană, cu mari merite în opoziţia faţă de regimul Mubarak. Pe lângă adepţi ai liniei dure, în Frăţiile Musulmane se regăsesc şi politicieni pragmatici şi moderaţi. Cu toate acestea, modul în care organizaţia interpretează noţiuni cum ar fi democraţia, libertatea religioasă sau rolul femeii în societate justifică o anume îngrijorare.

Provoacă îngrijorare şi considerabila popularitate de care se bucură Ahmed Şafik, un fost fidel al lui Mubarak. Chiar dacă Şafik pare a fi un garant în sensul că Egiptul nu se va transforma într-un stat guvernat de legea Şariei, el este omul vechiului sistem şi mulţi egipteni îl percep ca pe un contrarevoluţionar.

Totuşi, trebuie menţionat şi un aspect pozitiv. Egiptenii au dovedit, prin calmul ce a domnit în timpul votului, că sunt pregătiţi pentru democraţie. Mubarak a infirmat aceasta tot timpul cât s-a aflat la putere. Important este acum ca drumul reformelor să fie continuat. Ar fi nevoie de pârghii politice precum mass-media libere şi o opoziţie vigilentă, în afara parlamentului şi preşedinţiei. Chiar dacă "revoluţionarii Facebook" rămân într-un viitor previzibil lipsiţi de pondere în instituţiile egiptene democratic alese, ţara va avea nevoie de ei în continuare.
SCUTUL ANTIRACHETĂ COMPLICĂ DEZARMAREA NUCLEARĂ

Oliver Meier, specialist al Institutului Strategic pentru Politici de Securitate al Universităţii din Hamburg a manifestat mari rezerve în legătură cu asocierea subiectelor „scutul antirachetă - dezarmare nucleară”. 
Principalele domenii de analiză ale Institutului sunt dezarmarea şi controlul înarmării, neproliferarea armelor nucleare, precum şi politica externă a Statelor Unite şi a Uniunii Europene.

Unul dintre subiectele fierbinţi abordate de analiştii militari este situaţia din Iran, cu precădere după anunţul NATO conform căruia se doreşte extinderea scutului anti-rachetă, în mai multe faze, până în 2020. Asigură acest lucru interceptarea şi blocarea unei rachete iraniene?

Nu există garanţii totale

„Acest lucru este foarte neclar”
 afirmă Oliver Meier. „Faza critică începe în 2018, când ar trebui să fie instalată o nouă rachetă de interceptare, aflată momentan în dezvoltare. Cel mai important lucru este garantarea securităţii civililor în situaţia unei interceptări. Însă, dată fiind complexitatea unor sisteme precum cele ale unui scut anti-rachetă, protejarea civililor nu poate fi niciodată garantată complet” apreciază analistul.

Întrebat dacă este validă analiza NATO conform căreia Iranul ar putea intenţiona să lanseze o rachetă înspre un teritoriu al Alianţei, Oliver Meier a declarat că „Această ameninţare nu există. Este vorba strict de arme atomice. Iranul nu dispune, momentan, de arme nucleare şi se depun eforturi ca această ţară nici să nu le fabrice”.

Întrebarea crucială în opinia lui Meier este în ce măsură NATO poate renunţa, în siguranţă, la proiectul scutului anti-rachetă în cazul în care Iranul acceptă condiţiile impuse de statele occidentale. În plus, mai spune specialistul, "Statele Unite sunt îngrijorate şi în legătură cu Beijingul, ceea ce complică mult situaţia din punct de vedere al intereselor strategice şi face dificilă abandonarea proiectului NATO".

De la ruşi vine racheta?

 Ar putea să neutralizeze scutul anti-rachetă NATO eventuale rachete ruseşti, diminuând astfel puterea nucleară a Moscovei? „Nici gând. Mai devreme de 2018 acest lucru este cu neputinţă. Îngrijorările privind Rusia sunt un pic exagerate. Rusia dispune momentan de câteva mii de arme nucleare. A te gândi că un sistem american anti-rachetă este capabil să neutralizeze un asemenea arsenal de rachete este, cred eu, o iluzie” apreciază Oliver Meier.

Rusia cooperează cu NATO în cadrul unor exerciţii şi simulări pe calculator vizând rachete cu rază mică de acţiune, însă refuză o colaborare similară şi în privinţa rachetelor cu rază lungă. Oliver Meier consideră că „există diferenţe între cele două părţi privind modul în care această cooperarea ar trebui să se desfăşoare. Rusia doreşte să fie tratată ca un egal. A existat chiar şi propunerea ca ruşii să preia o parte din responsabilitatea unei riposte anti-teroriste, iar NATO pe cealaltă".

Un astfel de parteneriat este, însă, nerealist, consideră Oliver Meier. „Nici una dintre părţi nu are încredere în cealaltă pentru a putea conlucra viabil într-o chestiune care ţine de siguranţa naţională. Congresul american nu ar accepta niciodată o apropiere atât de pronunţată de Rusia. În plus, avansul tehnologic american este imposibil de echilibrat de către Rusia”.

Dezarmarea şi scutul anti-rachetă sunt contradictorii

Analistul militar de la Universitatea din Hamburg consideră că eforturile de dezarmare nucleară devin greoaie dacă se discută simultan despre extinderea sistemelor anti-rachetă. „Cu cât există mai puţine rachete nucleare, cu atât ele pot fi mai uşor doborâte” a afirmat Oliver Meier.
Rusia și scutul anti-rachetă
Pe de altă parte, Anders Fogh Rasmussen a admis că „nu există, încă, un acord cu Rusia” în privința scutului anti-rachetă, dar invitația adresată Moscovei rămâne deschisă. „Ne vom continua procesul de instalare a unui sistem defensiv menit să ne apere populaţia. Schimburile de informaţii cu Rusia ar avea drept rezultat un sistem de protecţie mai eficient. Regret că nu ne-am înţeles, dar vom continua discuţiile şi după summitul de la Chicago”, a completat oficialul NATO. 
Referitor la intenția Moscovei de a instala  tehnologie militară în exclavele pe care le controlează din spatial ex-sovietic, Anders Fogh Rasmussen a afirmat:
„Ne îngrijorează oarecum, căci gestul este nejustificat – noi nu intenţionăm să ameninţăm Rusia. Nu considerăm Rusia nici un adversar, nici o ameninţare şi avem documente comune semnate care atestă că nu vom recurge la agresiuni reciproce. Sistemul nostru nu este orientat împotriva Rusiei ci este direcţionat împotriva unor inamici din afara Europei”.
Şeful diplomaţiei germane, Guido Westerwelle, s-a pronunţat, la rândul său, în favoarea unei cooperări cu Rusia privitoare la elaborarea unei strategii de securitate comune pentru Europa.

CRIZA EURO, IMIGRAŢIA, SCENARII LEGATE DE GRECIA: 
SCURTĂ ANALIZĂ

În Germania, ultimele date referitoare la imigranţi arată că au fost înregistraţi 279.000 de imigranţi - mai mult ca niciodată în ultimii 15 ani.

Este concluzia unui raport al Oficiului Federal de Statistică din Wiesbaden, dat publicităţii şi analizat de în presă sub titlul „Criza euro şi extinderea UE au dus la creşterea numărului imigranţilor în Germania”
.

Anul trecut, 34% dintre imigranţi au provenit din spaţiul Uniunii Europene. S-a putut constata o creştere considerabilă a celor proveniţi din Grecia şi Spania, ţări afectate cel mai profund de criza datoriilor.

 
De asemenea, a crescut numărul imigranţilor din ţările care au aderat la UE în 2004 şi în 2007. Cel mai puternic atraşi de piaţa muncii din Germania au fost italienii, portughezii, polonezii, maghiarii, slovenii şi lituanienii

Din punct de vedere al numărului imigranţilor la nivelul UE, pe primul loc se situează Polonia cu 163.400 de persoane (în creştere cu 42%), urmată de România cu 94.700 (un plus de 28%). Clasamentul continuă cu imigranţii din Bulgaria şi Ungaria.

Aproape două treimi dintre imigranţi s-au stabilit în patru landuri federale, majoritatea în landul cel mai populat din Republica Federală - Renania de Nord-Westfalia – urmat de Bavaria, Baden-Württemberg şi Hessa.

Pe de altă parte, aproximativ 140.000 de germani şi-au părăsit ţara (cu 24.000 mai mulţi decât s-au întors în aceeaşi perioadă de timp). Germanii care emigrează sunt mânaţi de dorinţa de a câştiga mai bine, cu precădere în Elveţia şi în SUA.

Analizând situaţia din zona euro cu estimarea posibilelor consecinţe ale părăsirii zonei euro de către Grecia, Die Welt menţionează: „Astăzi e limpede că primirea Greciei în zona euro a fost o greşeală. Poate însăşi crearea acestei zone a fost o greşeală, deoarece statele europene întâmpină vădit probleme în privinţa respectării regulilor comune pe care un astfel de spaţiu le presupune".

Astfel de aprecieri sunt însă tardive, admite publicaţia germană, ceea ce contează acum fiind viitorul. În acest context se impun câteva întrebări, între care: 
Ce ar însemna pentru Europa excluderea Greciei din zona euro? şi 
Ce consecinţe ar avea acest demers pentru statul elen?

 La prima întrebare se poate găsi un răspuns optimist şi unul pesimist, afirmă Mark Schieritz.
 Cel optimist ar fi că Europa poate suporta această pierdere, dispunând de un eficient sistem de protecţie anti-criză. Cel pesimist: dacă zona euro îşi pierde un membru va fi la pământ. Banii îşi pot îndeplini funcţia lor de liant doar atunci când există sentimentul că vor rămâne, pe loc, pentru vecie. În Sudul Europei, de teamă, oamenii îşi vor goli conturile la bancă şi îşi vor duce banii în siguranţă, de exemplu, în Germania.

Acelaşi scenariu pesimist ni-l putem imagina ca răspuns la a doua întrebare: 
Ce ar însemna pentru greci ieşirea din spaţiul euro? Ar fi un adevărat "coşmar"
. Neavând indistrie şi în urma faptului că fluxurile de bani vor ieşi din ţară, Grecia va trebui să facă importuri masive plătind în drahme - monedă care nu ar avea prea multă valoare. S-ar crea un impas în procurarea de petrol şi medicamente, de exemplu iar nivelul de trai ar scădea dramatic.

Ce poate face Europa pentru a veni în ajutorul Greciei? 
Partenerii europeni nu pot rezolva problemele statului elen, dar sunt, totuşi, în măsură - conform Die Zeit - să prelungească termenele pentru reducerea deficitului şi să îşi intensifice investiţiile Grecia, aflată în pragul falimentului. 

Dincolo de liniştea aparentă a lipsei evenimentelor

Succesiunea tot mai ameţitoare a summit-urilor poate fi un indicator al gravităţii crizei, care sporeşte pe măsură ce fiecare nouă întrunire rămîne lipsită de rezultate concrete. 

În lunga noapte de la Bruxelles nu s-a întîmplat nimic, ceea ce ar fi un lucru bun, crede Die Welt. De ce? Întrucât nu a fost semnat temutul document care să dea undă verde abandonării disciplinei financiare şi principiului stabilităţii. Totuşi, fortăreaţa Europa - cum a numit Angela Merkel construcţia monetară - are fisuri prin care se strecoară fire de apă stătută, conotează plastic situaţia ziarul citat, spre a se referi concret la pledoaria tenace a preşedintelui François Hollande în favoarea eurobondurilor.

Criza euro  şi viitoarea strategie NATO

Criza euro afectează şi viitoarea strategie a NATO: pe umerii Europei va apăsa un plus de răspunderi şi de cheltuieli. 
(„Întâmplător” o nouă carte croieşte drum ipotezei că Europa nu are nevoie de euro.) 

Optimiştii întrevăd în orice criză şansa unui nou început, iar europenii ar trebui să aibă tot interesul să le demonstreze americanilor importanţa Alianţei pentru viitor
. Este în folosul Bătrînului Continent, NATO fiind cea mai bună garanţie împotriva unei căi singulare a americanilor, a riscului ca ei să se îndepărteze tot mai mult de Europa. Pe de altă parte, teama europenilor de o pierdere a suveranităţii frânează, în parte, foarte buna cooperare.

Noul slogan al NATO - Smart Defence - nu are voie să rămînă o vorbă goală, avertizează presa germană..

Noua strategie NATO implică, pentru Germania, unele riscuri parlamentare legate de scutul antirachetă.
. Unii analişti consideră că, după Afganistan, scutul este o nouă aventură
. Întrebarea cotidianului german este dacă merită, oare, ca din cauza scutului, relaţiile ţărilor europene cu cu Rusia să aibă de suferit.

Întrebarea este – schimbând ce e de schimbat - din acelaşi registru cu mesajul noii cărţi a lui Thilo Sarrazin, care susţine teza că Europa nu ar avea nevoie de euro. Autorul, reputat pentru spiritul său provocator, are totuşi meritul de a „pune degetul pe rană”
 în măsura în care fostul membru al conducerii Bundesbank-ului dezvăluie erorile şi inconsecvenţele comise în politica fiscală a spaţiului monetar comun.

Dincolo de potenţialul exploziv al tezelor conţinute în paginile noii cărţi, scrierea lui Sarrazin dă de gîndit.

 Astfel, se dezvăluie caracterul inacceptabil al emoţionalului avertisment lansat din anumite direcţii ale scenei politice, anume că „dacă moneda europeană se duce pe apa sâmbetei, eşuează şi Europa"
. Ca şi cum unitatea Europei ar fi garantată strict de existenţa unei monede la care au aderat doar 17 din cele 27 de state membre ale Uniunii.
Nu este surprinzător că majoritatea liderilor politici şi o bună parte a presei dezavuează cartea lui Sarrazin: „Este un incendiator”
. 

Cei care îl atacă pe Sarrazin sunt atât de înverşunaţi, încât, uneori, comit greşeli elementare şi rizibile. Astfel, autorul (un social-democrat) este acuzat de populism de dreapta
. Orice comentariu este de prisos.

 Deşi dezbaterea abia a început, Thilo Sarrazin şi-a atins măcar unul dintre scopurile propuse: cartea sa este, deja, un bestseller.

